Bilangan kluster melonjak, Singapura tingkatkan usaha bendung Covid-19

Singapura mengumumkan beberapa sekatan baru bagi membendung penularan Covid-19 pada Selasa termasuk larangan menonton acara sukan ketika jangkitan dilihat mulai meningkat di negara itu.Setelah sekatan pergerakan separa dilaksanakan dan usaha aktif dalam mengesan kontak rapat turut dijalankan, kes Covid-19 hampir tidak lagi dikesan di Singapura apabila pihak berkuasa dilihat jarang menemui kes penularan tempatan dalam beberapa bulan kebelakangan ini.Namun kes mulai meningkat minggu lalu apabila pegawai kesihatan mengumumkan beberapa kluster baru di negara itu.Sejak seminggu lalu, 60 kes jangkitan penularan tempatan telah dilaporkan.Kluster di salah sebuah hospital terbesar di Singapura kini merekodkan 40 kes, termasuk seorang pesakit berusia 88 tahun yang meninggal dunia pada Sabtu.Perhimpunan akan dihadkan kepada lima orang dan lebih ramai orang diminta untuk bekerja dari rumah, kata pihak berkuasa kesihatan Singapura pada sidang media semalam.Gimnasium dan studio kecergasan akan ditutup dan jumlah kehadiran turut dikurangkan bagi persidangan dan majlis perkahwinan serta pengebumian.Pelancong yang tiba dari luar negara juga turut dikuarantin selama tiga minggu.“Beberapa minggu akan datang sangat penting bagi kami,” kata Menteri Kesihatan Singapura Gan Kim Yong.Beliau memberikan amaran bahawa langkah-langkah lanjut akan diambil jika keadaan menjadi semakin buruk, termasuk kemungkinan perintah sekatan separa dilaksanakan sekali lagi.“Dengan langkah-langkah ini … saya fikir kita mungkin akan dapat mengelakkan diri dari menghadapi situasi sehingga perlu laksanakan sekatan menyeluruh, namun kita tidak dapat menolak kemungkinan ia dilaksanakan sekali lagi.”Angka jangkitan Covid-19 di Singapura sangat rendah jika dibandingkan dengan negara-negara lain, namun kluster baru yang muncul ketika ini telah menimbulkan kebimbangan kes akan meningkat semula di negara itu selepas ekonominya mengalami kemelesetan terburuk pernah dialaminya tahun lalu akibat virus tersebut.Singapura berjaya membendung wabak koronavirus melanda negara itu tahun lalu apabila penyakit itu meningkat melalui asrama sesak yang menempatkan pekerja asing sehingga menjangkiti puluhan ribu orang.Namun mengikut piawaian global, wabak yang dihadapi Singapura masih berada di tahap rendah ketika pegawai kesihatan di negara yang memiliki populasi 5.7 juta penduduk itu melaporkan hanya sekitar 61,000 kes setakat ini dengan 31 kematian.


Pemilik premis hiburan, pengunjung dikompaun RM260,000

Seramai 43 pengunjung di sebuah pusat hiburan dikenakan kompaun sebanyak RM235,000, tengah malam tadi.Ketua Jabatan Pencegahan Jenayah dan Keselamatan Komuniti Kuala Lumpur Azman Ayob berkata kesemua mereka yang terdiri daripada 27 lelaki dan 16 wanita didapati melanggar Peraturan 17 Akta Pencegahan dan Pengawalan Penyakit Berjangkit Pelan Pemulihan Negara 4 2021 (melakukan aktiviti terlarang dalam pub dan kelab malam) semasa tempoh Fasa Empat Pelan Pemulihan Negara (PPN) bagi Kuala Lumpur.Beliau dalam kenyataan hari ini berkata dalam serbuan itu, kesemua pengunjung telah disaring dan ujian saringan air kencing mereka didapati negatif.Selain itu katanya, polis turut mengenakan kompaun bernilai RM25,000 kepada pemilik premis berkenaan.“Polis turut merampas 431 botol pelbagai jenis minuman keras bernilai RM220,500 ekoran kesalahan di bawah Seksyen 76 Akta Eksais 1967 serta rampasan boleh dilucuthak di bawah Akta Kastam 1967.“Operasi ini akan dipertingkatkan lagi dari semasa ke semasa dalam merealisasikan usaha kerajaan menghentikan penularan wabak Covid-19 di negara ini,” katanya.


Pindaan undang-undang benarkan Putin tadbir Rusia hingga 2036

Presiden Rusia Vladimir Putin menandatangani sebuah peruntukan undang-undang yang membenarkan beliau memegang jawatan presiden hingga 2036.Di bawah undang-undang sebelum ini, Putin sepatutnya perlu mengundurkan diri dari Kremlin selepas pilihan raya akan datang.Ketika ini, Presiden Rusia berusia 68 tahun itu sedang menyelesaikan penggal perkhidmatan kedua sebagai presiden dan merupakan penggal keempat beliau menduduki jawatan tersebut.Dalam pindaan perlembagaan yang diluluskan tahun lalu, angka penggal Putin dijangka akan dirombak bagi membolehkan beliau mengetuai negara sehingga 2036. Jika Putin masih memerintah, umurnya ketika itu adalah 84 tahun.Undang-undang ketika ini membenarkan beliau untuk bertanding pilihan raya bagi dua lagi penggal sebaik sahaja pentadbirannya ketika ini tamat.Perubahan dalam peruntukan undang-undang itu disokong dalam undiam awam pada musim panas lalu dengan 80% bersetuju perubahan peruntukan itu dipinda.Perubahan yang dijalankan mengundang kritikan sehingga ia disifatkan sebagai kudeta terhadap perlembagaan termasuk pindaan-pindaan lain yang dijangka akan mengaut sokongan politik seperti meningkatkan perlindungan wang persaraan.Peruntukan undang-undang itu diluluskan di Parlimen bulan lalu.Dan tandatangan Putin, merasmikan ia sebagai sebahagian undang-undang persekutuan Rusia.Di samping merombak semula penggal pentadbiran Putin, dokumen undang-undang yang baru diluluskan itu juga turut menyenaraikan syarat-syarat tambahan bagi presiden.Antaranya, seseorang calon tidak boleh memiliki kewarganegaraan atau permit penduduk dari negara lain dan mesti bermukim di Rusia sekurang-kurangnya dalam tempoh 25 tahun.Bagaimanapun, semua presiden selepas Putin akan dihadkan mentadbir selama dua penggal.Parti-parti pembangkang di Rusia dilaporkan mengecam keras perubahan undang-undang yang dilakukan Putin.Undian awam yang dilaksanakan Putin diperlekeh seorang pemimpin komunis, Gennady Zyuganov.Pemimpin pembangkang itu menyifatkan proses pindaan Perlembagaan tersebut sebagai “undang-undang yang tidak dapat difahami”.


Anwar nafi ada kepentingan selepas saham berkait adiknya melonjak naik

Presiden PKR Anwar Ibrahim menafikan khabar angin yang mengaitkan dirinya dengan kaunter-kaunter tertentu di pasaran saham, beberapa hari selepas media melaporkan saham syarikat dikaitkan dengan adiknya melonjak naik.Anwar berkata, beliau tidak memiliki saham dalam mana-mana syarikat yang tersenarai di Bursa Malaysia.“Cakap-cakap yang mengaitkan nama saya dengan syarikat tertentu adalah palsu dan berniat menipu para pembeli saham,” katanya dalam satu kenyataan hari ini.“Saya meminta Bursa Malaysia dan Suruhanjaya Sekuriti untuk memantau dan mengambil tindakan sewajarnya agar pasaran saham tidak dimanipulasi oleh individu tertentu untuk mengaut keuntungan dengan menyebar khabar palsu”.Minggu lalu The Edge Markets melaporkan saham Malayan United Industries Bhd (MUI) yang mana adiknya Farizan Ibrahim menjawat jawatan sebagai pengarah bebas bukan eksekutif mencatatkan dagangan awal kedua paling aktif, dengan 228.66 juta saham diniagakan, meningkat 17.86% kepada 16.5 sen pada pukul 11.13 pagi pada 9 Oktober.Saham syarikat itu melonjak naik sehari selepas Anwar mengumumkan menerima perkenan Yang di Pertuan Agong untuk mengadap bagi mempersembahkan senarai ahli Parlimen untuk membentuk kerajaan baru.Bulan lalu, beberapa hari sebelum Pilihan Raya Negeri (PRN) Sabah, Anwar mengumumkan sudah mempunyai majoriti “kukuh dan meyakinkan” untuk menumbangkan kerajaan Perikatan Nasional (PN) pimpinan Perdana Menteri Muhyiddin Yassin.


Zahid yakin RoS lulus usul tidak pertanding jawatan presiden, timbalan

Umno yakin Jabatan Pendaftaran Pertubuhan (RoS) akan meluluskan usul tambahan yang diluluskan pada Perhimpunan Agung Umno 2022 supaya jawatan presiden dan timbalan presiden tidak dipertandingkan pada pemilihan parti itu tahun ini.
Presiden Umno Ahmad Zahid Hamidi berkata beliau yakin parti itu mematuhi segala peraturan mesyuarat yang sudah ditetapkan dan selari dengan perlembagaan parti itu selain penjelasan mengenainya telah dibuat kepada RoS.
“Saya yakin peraturan mesyuarat Umno, Perlembagaan Umno diikuti sepenuhnya. Terdapat klausa 9.3 dan 9.4 dalam Perlembagaan Umno yang dijelaskan kepada RoS.
“Oleh kerana Perhimpunan Agung Umno adalah badan tertinggi Umno, maka keputusan untuk menambah usul yang telah dibentangkan itu diteliti juga oleh pihak RoS dan juga oleh kumpulan peguam kami dan juga Setiausaha Agung Umno,” katanya pada sidang media di Pusat Media Parlimen di Kuala Lumpur hari ini.
Zahid yang juga Timbalan Perdana Menteri berkata demikian ketika ditanya perkembangan terkini isu berkaitan tempoh 60 hari yang diberikan RoS kepada Umno.
RoS sebelum ini memberikan tempoh 60 hari bermula 20 Januari lepas kepada Umno untuk mengemukakan maklumat yang diperlukan susulan aduan dua ahli parti itu agar semakan dibuat terhadap usul tambahan yang diluluskan semasa Perhimpunan Agung Umno 2022.
Aduan berhubung dua jawatan yang tidak dipertandingkan itu dikemukakan oleh ahli Umno Kuala Nerus, Muhammad Aizat Fikri Mohd Nasir dan ahli Umno Seremban, Muhammad Fiqri Firdaus Muhammad Rom, yang berharap RoS dapat menentukan sekiranya terdapat pertikaian terhadap usul tambahan yang dibawa pada PAU 2022.
Mengulas mengenai pemilihan parti, Zahid berkata parti itu kini sudah mula menerima pencalonan daripada mereka yang berminat untuk bertanding.
"Saya mengambil pendekatan jawatan yang dipertandingkan itu terbuka seluas-luasnya untuk disertai yang berminat. Saya harap garis panduan kempen yang telah dihantar oleh Pengerusi Jawatankuasa Pemilihan Umno, Shahrir Samad hendaklah diikuti sepenuhnya," katanya.
Zahid sebelum itu meluangkan masa kira-kira 15 minit meninjau bilik media yang menempatkan para wartawan bagi membuat liputan sempena persidangan Dewan Rakyat yang bermula semalam.


Kementerian pengangkutan akan bekerjasama dengan Australia berhubung petunjuk baru MH370

Kementerian pengangkutan Malaysia (MOT) sedia bekerjasama dengan Biro Keselamatan Pengangkutan Australia (ATSB) mengenai kajian mereka berhubung dokumen yang dikeluarkan jurutera aeronautik Britain, Richard Godfrey yang mendakwa terdapat petunjuk baru dalam mengenal pasti lokasi pesawat MH370 yang hilang.Menurut MOT dalam kenyataan hari ini, kementerian mengambil maklum ATSB sedang meneliti data baru yang dikeluarkan Godfrey namun tidak boleh mengulas secara terperinci tentang kesahihan penilaian itu tanpa semakan dan pengesahan pihak ketiga.“Sebarang perbincangan lanjut akan diadakan dengan kerajaan China dan Australia berdasarkan bukti yang boleh dipercayai, yang mungkin membawa kepada pencarian baharu bagi pesawat yang hilang MH370.“MOT bersimpati kepada ahli keluarga mangsa serta berpandangan bahawa sebarang bukti baru yang boleh dipercayai yang mungkin membawa kepada penemuan lokasi pesawat MH370 perlu dipertimbangkan dan diteliti sewajarnya,” katanya dalam kenyataan itu.ATSB sebelum ini mengeluarkan kenyataan bahawa pihaknya telah meminta pihak ketiga untuk menyemak data yang diperoleh daripada carian untuk mengesahkan semula bahawa tiada item yang menarik dikesan dalam carian sebelumnya berdasarkan dokumen Godfrey, “MH370 Flight Path”.Menurut ATSB lagi, penemuan semakan itu dijangka dikeluarkan dalam beberapa minggu lagi dan menyatakan bahawa sebarang keputusan untuk menjalankan pencarian lanjut pesawat MH370 akan menjadi urusan kerajaan Malaysia dan ATSB tidak mengetahui sebarang permintaan untuk menyokong pencarian baru untuk pesawat yang hilang itu.


Speaker Dewan Rakyat sekolahkan golongan mahukan Parlimen bersidang semula

Speaker Dewan Rakyat Azhar Harun menghangatkan lagi perdebatan mengenai penggantungan Parlimen sepanjang darurat yang dilaksanakan ketika ini, mengatakan terdapat kurang kefahaman dalam kalangan pengkritiknya mengenai konsep pembahagian kuasa seperti yang diperuntukkan Perlembagaan Persekutuan.Beliau berkata ramai pengkritik darurat bersikap pilih bulu dalam mempertahankan Perlembagaan demi mendapatkan keuntungan politik.“Kita tidak boleh bersikap memilih dengan hanya menerima apa sahaja yang menguntungkan kita namun bersikap keras apabila sesuatu tindakan tersebut tidak memenuhi kepentingan dan hasrat kita,” kata Azhar yang juga merupakan seorang peguam dalam artikelnya di MalaysiaNow.Beliau tampil bersuara selepas dilihat lama berdiam diri terhadap gesaan bertalu-talu ahli Parlimen pembangkang termasuk timbalannya sendiri, Azalina Othman, yang baru-baru ini turut mendesak supaya Parlimen bersidang semula.Katanya, walaupun doktrin pemisahan kuasa antara ketiga institusi – kerajaan, Parlimen dan badan kehakiman – tidak pernah dilaksanakan secara bulat-bulat di mana-mana negara, konsep pembahagian kuasa di antara ketiga-tiga institusi itu adalah prinsip undang-undang yang mesti dilaksanakan.“Kerana itulah Mahkamah tidak melayan pertanyaan mengenai keabsahan persidangan Dewan Rakyat. Dengan kata lain, dalam situasi ini, Mahkamah tidak memiliki sumber undang-undang untuk melakukannya. Sekiranya Mahkamah mempunyai pendirian bertentangan dengan penetapan yang termaktub dalam Perlembagaan Persekutuan yang jelas itu, seraya memutuskan perihal keabsahan sebarang persidangan Dewan Rakyat, ia dianggap melanggar undang-undang. Hal ini kerana, Mahkamah tidak mempunyai sumber undang-undang untuk melakukannya.”Ahli politik pembangkang dari Pakatan Harapan memulakan proses undang-undang terhadap kerajaan, meminta Mahkamah mengisytiharkan proklamasi darurat oleh Agong pada Januari tahun ini sebagai tidak berperlembagaan.Presiden PKR Anwar Ibrahim, yang memfailkan semakan kehakiman mencabar tindakan itu selain menyifatkannya sebagai “penyalahgunaan kuasa yang sangat dahsyat”.Pada April, beberapa ahli Parlimen pembangkang bekerjasama dengan enam badan bukan kerajaan (NGO) untuk mendapatkan deklarasi mahkamah mengenai peranan Parlimen dan badan kehakiman, termasuk untuk menyatakan sama ada pembatalan persidangan Parlimen boleh dicabar di mahkamah.“Campur tangan” adalah perkara biasa, ikut PerlembagaanDalam respons beliau mengenai dakwaan kononnya kerajaan tersilap dalam isu penangguhan Parlimen, Azhar berkata adalah biasa bagi ketiga-tiga institusi pentadbiran untuk campur tangan antara satu sama lain.Beliau memberikan contoh Parlimen yang mengesahkan undang-undang yang menyatakan sesiapa yang memiliki sejumlah dadah terlarang akan dianggap sebagai pengedar.“Peruntukan ini melenyapkan kuasa Mahkamah untuk menentukan sama ada dia sebenarnya atau dalam undang-undang memang pengedar atau bukan,” katanya, sambil menambah “campur tangan” Parlimen itu sah seperti yang diperuntukkan Perlembagaan.Selain itu, Azhar turut membidas pandangan kerajaan tidak berhak menghentikan persidangan Parlimen.Hal tersebut, katanya, mesti dibahaskan berdasarkan peruntukan Perlembagaan.“Darurat dan ordinan yang diumumkan setakat ini adalah tindakan yang diambil berdasarkan sumber undang-undang spesifik, iaitu di bawah dan berdasarkan Perlembagaan Persekutuan,” tulisnya.“Ia disahkan oleh prinsip undang-undang dan boleh dikuatkuasakan seperti yang termaktub dalam Perlembagaan Persekutuan sama seperti kuasa Mahkamah yang boleh membatalkan beberapa tindakan oleh Eksekutif.“Sama ada kita suka atau tidak, itu adalah kuasa Kabinet atau eksekutif dan kuasa itu digunakan.”Azhar berkata dia hanya “hanya menjelaskan undang-undang sebagaimana adanya,” dan menambah bahawa dia tidak memiliki cita-cita politik atau “tak pernah memegang sebarang jawatan dalam apa-apa parti politik”.“Kerana itu, secara semulajadi tidak pernah ada keinginan atau pendirian politik untuk saya masuk ke dalam kancahnya demi mendapatkan populariti,” tulis Azhar.


Tabah menghadapi Omicron seperti berdepan Perang Dunia

Virus Covid-19 ini cukup meletihkan.Baru saja mengharapkan keadaan bertambah pulih dengan angka jangkitan harian turun ke 4,000 sehari, dimaklumkan pula muncul varian baru lebih kuat yang dinamakan Omicron.Setakat rencana ini ditulis, Omicron yang masih belum dikenali secara terperinci belum sampai ke Malaysia.Tetapi kerajaan seperti mana yang dilakukan oleh banyak negara lain juga segera membuat persediaan.Menteri Pertahanan Hishammuddin Hussein juga menyatakan langkah untuk ke fasa endemik mungkin dihentikan buat sementara.Ini bermakna fasa pandemik mungkin terus dilanjutkan.Melihat begitu cepat Omicron merebak, iaitu dengan Jepun, Amerika Syarikat, Arab Saudi dan Korea Selatan menyatakan bahawa mereka mengesan varian itu, maka kebarangkaliannya ialah Omicron akan muncul di Malaysia tidak lama lagi.Segala harapan untuk pulih atau sekurang-kurangnya hidup dengan norma baharu menjadi tertangguh.Menteri Kesihatan Khairy Jamaluddin sudah pun menasihatkan warga emas dan mereka yang mempunyai komorbiditi supaya tidak ke luar negara dan pergi ke tempat sesak.Bagi menghadapi suasana ini, rakyat Malaysia, malah seluruh manusia perlu tabah.Dalam berusaha untuk bersikap tabah ini, ada baiknya seseorang membayangkan kembali Perang Dunia Kedua. Tentulah wabak virus tidak boleh disamakan dengan perang.Tetapi ketabahan untuk menghadapi pandemik berpanjangan Covid-19 boleh dikukuhkan dengan mengambil pelajaran daripada perang itu.Setakat ini, pandemik ini tidak seteruk Perang Dunia Kedua.Kesedaran bahawa pandemik ini tidak seburuk perang itu mampu memberi ketabahan dan kesabaran kepada semua manusia.Ini kerana apa yang dihadapi oleh datuk nenek ramai penduduk dunia ketika Perang Dunia itu tentu amat berat.Oleh kerana mereka berjaya selamat, sebahagian manusia hari ini dapat wujud dan menyambung zuriat.Perang Dunia Kedua bermula pada tahun 1939 dan berakhir pada tahun 1945, iaitu selama enam tahun.Pandemik Covid-19 bermula pada tahun 2020, baru lebih setahun.Sememangnya perang itu adalah angkara manusia yang mahu menakluk negeri orang lain.Sedangkan Covid-19 datang dari alam semula jadi.Sungguhpun begitu, para saintis menganggap ia datang dari haiwan liar yang didagangkan untuk dijadikan juadah eksotik oleh golongan kaya raya di China.Jadi, dari sudut lain, ia juga angkara manusia.Pada permulaan Perang Dunia Kedua, iaitu pada tahun pertama, tiada sesiapa yang dapat meramalkan ia boleh berlarutan sehingga enam tahun.Apabila Jerman menakluk Poland, maka negara-negara lain beranggapan bahawa Hitler akan berhenti setakat itu.Masa itu ia tidaklah dipanggil Perang Dunia lagi.Di Malaya, kehidupan berlangsung dengan aman.Berita penaklukan Poland datang lewat beberapa jam kemudian melalui telegraf dan radio, yang tidak ramai orang memilikinya.Surat khabar pula hanya menyiarkan secara kecil keesokan harinya.Hanya segelintir orang Inggeris di Singapura, Pulau Pinang dan Kuala Lumpur yang mengetahui.Tetapi ketika mula Covid-19 muncul di Wuhan, China pada penghujung tahun 2019, berita mengenainya tersebar ke seluruh dunia dengan segera melalui internet dan televisyen.Hampir satu dunia tahu. Tetapi tidak ada sesiapa boleh menjangkakan ia akan berlarutan sehingga ke tahun 2021.Umumnya penduduk dunia menganggap ia seperti SARS dan MERS, yang akan dibendung oleh kerajaan China. Pertubuhan Kesihatan Sedunia (WHO) belum memanggilnya pandemik.Di negara ini ketika permulaan Covid-19, perdana menteri pada ketika itu Dr Mahathir Mohamad melantik timbalannya, Dr Wan Azizah Wan Ismail sebagai pengerusi majlis menangani Covid-19.Sempadan dipantau tetapi masih dibuka dengan kehidupan seharian masih dapat berlangsung dengan lancar.Semasa Perang Dunia Kedua, keadaan mula menakutkan apabila tentera Nazi masuk ke Denmark, Belgium dan Belanda, yang akhirnya menakluk Perancis.Tentera British terpaksa mengundurkan diri dari Dunkirk. Ia sudah menjadi Perang Dunia tetapi ia dijangka akan berakhir segera.Ramai orang mati dan menjadi pelarian.Kesusahan dan penderitaan dirasakan di Eropah, dari Rusia hingga ke Perancis.Tetapi di Malaya, keadaan masih aman.Kesan dari perang itu tentu dirasakan. Perjalanan dan perdagangan terjejas.Tetapi tidak ada sesiapa menjangkakan bahawa Jepun akan menakluk Malaya.Ketika Covid-19 mula banyak dikesan di Malaysia, langkah yang diambil adalah perintah kawalan pergerakan (PKP) selama dua minggu, iaitu seperti mana saranan WHO.Rakyat Malaysia tidak begitu tertumpu pada wabak ini kerana pergolakan politik ekoran Langkah Sheraton.PKP adalah sesuatu yang tidak terfikir akan berlaku tetapi jangkaannya ialah selepas dua minggu itu, kehidupan akan kembali normal.Pada masa itu, kematian kerana Covid-19 belum berlaku. Orang yang terkena jangkitan pula pulih.Kluster terbesar iaitu yang melibatkan peserta Tabligh. Ramai yang kembali sihat.Mereka yang terjejas dari segi ekonomi mengira kerugian dan mengharapkan ia akan dapat ditebus pada waktu terdekat.Jika melihat kembali Perang Dunia Kedua, ternyata banyak perkara buruk yang tidak dijangka berlaku.Daripada kaca mata sekarang, perjalanan sejarah itu dilihat sebagai kisah yang berlaku secara berurutan dan masuk akal.Maknanya ada sebab dan akibat hinggakan seolah-olah ia tidak dapat dielakkan.Tetapi waktu ia berlaku, tidak ada sesiapa yang boleh menjangkakan.Lebih-lebih lagi pada zaman yang sukar memperoleh maklumat dan kelembaban penyebarannya. Tentera British bersedia mempertahankan Singapura tetapi Jepun masuk melalui Kelantan.Pada zaman ini, maklumat mudah diperoleh dan sekelip mata ia tersebar.Iaitu beserta dengan penyebaran berita palsu.Malah dari segi penyelidikan, virus Covid-19 ini akan bermutasi untuk menjadi varian.Malah nama varian-varian sudah disediakan. Maka Omicron memang dijangkakan. Tetapi sifatnya tidak diketahui.Kesan selanjutnya juga tidak diketahui lagi.Berapa lama Covid-19 ini akan dapat ditundukkan juga tidak boleh diramal.Sama ada pandemik ini akan berlarutan hingga 2022 dan 2023 kini susah hendak ditentukan.Akhirnya Perang Dunia Kedua tamat juga. Tetapi orang sudah begitu ramai mati di seluruh dunia.Dari kem pembunuhan Nazi hinggalah bom atom di Hiroshima dan Nagasaki.Di Malaya, penderitaan penduduknya juga amat besar. Mereka semua perlu tabah untuk bangkit semula.Pandemik Covid-19 berbanding dengan Perang Dunia Kedua adalah jauh berbeza.Tetapi perang itu sudah lama berakhir.Kebanyakan mereka yang melaluinya sudah pun tiada.Tinggal memori yang dirakam dalam penulisan dan kisah dilisankan secara turun-temurun.Apa yang nyata, mereka pasti tabah dalam menghadapi segala penderitaan dan kesusahan.Tetapi pandemik Covid-19 masih belum berakhir dan tidak diketahui penghujungnya.Dengan mengingati ketabahan generasi terdahulu, penduduk bumi masa ini wajar menguatkan ketabahan untuk mengharungi segala cabaran, bukan saja teerhadap Omicron tetapi perkara perkara lain seperti perubahan iklim.Setiap generasi mengalami cabaran dan kesusahan berbeza.Ada generasi yang bernasib baik dengan dapat hidup aman, selamat dan makmur.Nasib setiap generasi adalah berbeza.Apa yang penting adalah menghadapi keadaan semasa dengan tabah sambil mengambil pelajaran daripada sejarah dan masa lalu bagi mendapatkan perspektif seimbang terhadap kewujudan.


259 pelajar sekolah menengah dikesan positif Covid-19 di Kelantan

Seramai 259 atau 56% daripada 464 individu yang dikesan positif Covid-19 di Kelantan adalah pelajar sekolah menengah, kata Pengarah Jabatan Kesihatan Negeri Kelantan (JKNK) Dr Zaini Hussin.Beliau berkata jumlah selebihnya adalah guru, kakitangan sekolah, murid sekolah rendah, kanak-kanak berusia di bawah tujuh tahun dan individu lain berusia lebih 19 tahun.Angka itu berdasarkan ujian Covid-19 yang dilakukan dalam tempoh dua minggu iaitu antara 3 hingga 16 April lepas, katanya.Menjelaskan perkara itu, Dr Zaini berkata seramai 111 orang (24%) yang dikesan positif adalah murid sekolah rendah berumur antara tujuh hingga 12 tahun.“Bagi kanak-kanak berusia kurang daripada tujuh tahun, ada seramai lapan orang (dua%) serta 86 orang (19%) pula adalah individu berusia lebih 19 tahun (termasuk guru dan kakitangan sekolah).“Daripada 464 kes itu daerah Kota Bharu mencatatkan jumlah paling tinggi iaitu 189 kes positif diikuti Tumpat (113), Tanah Merah (55), Pasir (36), Machang (20), Bachok (17), Pasir Puteh (15), Kuala Krai (8), Jeli (7) dan Gua Musang (4),” katanya ketika dihubungi, hari ini.Mengulas lanjut, Dr Zaini berkata hasil kajian yang dilakukan mendapati jangkitan pantas yang berlaku di sekolah disebabkan pelbagai faktor antaranya ia mudah tersebar terutamanya di asrama.“Pihak sekolah juga dilihat ada yang masih gagal mematuhi prosedur operasi standard (SOP) dengan baik sehingga menyebabkan berlakunya jangkitan,” katanya.Jelasnya, berdasarkan situasi semasa di negeri ini termasuk kewujudan kluster baharu, pihak JKNK menjangkakan kes positif Covid-19 pada minggu ini berkemungkinan mencecah antara 200 hingga 300 kes sehari.


Ukraine eksport 3.1 juta tan produk pertanian

Kira-kira 3.1 juta tan produk pertanian dieksport dari Ukraine sejak perjanjian mengenai keselamatan pengangkutan bahan pertanian dari pelabuhan negara itu dimeterai oleh Ukraine, Turkiye, Rusia dan Pertubuhan Bangsa-Bangsa Bersatu, lapor Agensi Berita Jordan (Petra).
"Hampir dua bulan selepas pelancaran 'koridor bijirin', 3.1 juta tan produk pertanian dieksport melalui pelabuhan Great Odesa," menurut perkhidmatan akhbar Kementerian Infrastruktur pada Rabu.
Sebanyak 134 kapal dengan muatan produk pertanian untuk negara Asia, Eropah dan Afrika, berlepas dari pelabuhan Ukraine, menurut laporan itu.
Lima lagi kapal lagi yang membawa 153,000 tan makanan, meninggalkan pelabuhan Odesa, Chornomorsk, dan Pivdennyi,  juga kini menuju Asia dan Eropah.


Jasad legenda bola sepak Brazil Pele selamat disemadikan di Memorial Necropole Ecumenical, Santos pada Selasa.
Terdahulu pada Isnin, keranda Pele ditempatkan di stadium Vila Belmiro Santos FC bagi membolehkan peminat memberikan penghormatan terakhir.
Presiden Fifa Gianni Infantino turut memberi penghormatan terakhir.
"Seluruh dunia mengenali Pele dan tahu apa yang Pele lakukan untuk bola sepak. Beliau membuat orang jatuh cinta dengan bola sepak," kata Infantino dalam satu kenyataan, lapor Agensi Anadolu.
Menteri Luar Turkiye Mevlut Cavusoglu dan Presiden Brazil Luiz Inacio Lula da Silva turut menghadiri upacara persemadian itu.
Pele yang digelar "Mutiara Hitam" meninggal dunia pada 29 Disember pada usia 82 tahun selepas bertarung lama dengan kanser.
Brazil mengisytiharkan tiga hari berkabung berikutan pemergian legenda bola sepak itu.
Pele, penjaring terbanyak sepanjang zaman dalam sejarah sukan itu dengan 1,283 gol menerusi 1,363 perlawanan sepanjang kariernya dari 1957 hingga 1977.
Juga digelar "O Rei," atau "Raja," beliau dianggap sebagai antara pemain bola sepak terhebat sepanjang zaman. Pele memenangi enam gelaran Serie A Brazil, dua gelaran Copa Libertadores dan Piala Antara Benua untuk Santos.
Beliau mengetuai Brazil memenangi tiga kejuaraan Piala Dunia, masing-masing pada 1958, 1962 dan 1970.


Imuniti kelompok dalam kalangan dewasa rekod 80.2% lengkap divaksinasi

Lebih dari 80% populasi dewasa telah menerima vaksin lengkap setakat semalam dengan 18,786,636 atau 80.2% mereka yang berusia 18 tahun ke atas divaksinasi dua dos suntikan.Sementara 93.2% atau 22,223,652 telah menerima sekurang-kurangnya satu dos suntikan vaksin termasuk dos tunggal vaksin CanSino.Bagi populasi keseluruhan, 68.1% telah menerima sekurang-kurangnya satu dos suntikan sementara 57.5% kini telah menerima vaksin lengkap.Sejumlah 261,255 dos telah diberikan semalam, menjadikan keseluruhan suntikan vaksin di bawah Program Imunisasi Covid-19 Kebangsaan (PICK) sebanyak 40,925,929.


Kasa anjur rumah terbuka sifar plastik, tetamu bawa bekas makanan sendiri

Kementerian alam sekitar dan air (Kasa) pada tahun ini menganjurkan rumah terbuka kementerian dengan tema dan keunikan tersendiri apabila setiap tetamu dan jemputan yang hadir membawa bekas makanan masing-masing.Trend ini menyaksikan tiada sebarang penggunaan plastik dikesan sepanjang majlis berlangsung.Kelazimannya bagi majlis sambutan hari terbuka raya, jamuan dipenuhi dengan pinggan, cawan, sudu dan garfu plastik disediakan untuk para tetamu.Tetapi suasana itu tidak diamalkan oleh kementerian tersebut seiring dengan tema dan visinya yang mencintai alam sekitar.Menteri Tuan Ibrahim Tuan Man berkata, majlis sambutan hari raya lestari yang dianjurkan oleh kementeriannya diharapkan mampu dijadikan model dan ikutan kepada majlis-majlis lain seperti kenduri kahwin dan keraian yang sesuai.“Apabila majoriti mula mengamalkan konsep lestari di majlis keramaian, ia akan membantu mengurangkan penggunaan plastik sekali guna dan diharap ini akan membantu bumi mengurangkan pencemaran plastik,” katanya.Antara hidangan yang dinikmati menggunakan bekas sendiri yang dibawa hadirin rumah terbuka Kasa.Lebih 10,000 hadirin yang terdiri daripada pelbagai kaum menghadiri majlis raya tersebut.Hadir sama, Menteri di Jabatan Perdana Menteri Idris Ahmad dan Menteri Perumahan dan Kerajaan Tempatan Reezal Merican Naina Merican.Dalam majlis yang berlangsung dengan penuh meriah tersebut, semua tetamu tidak menggunakan sebarang barangan plastik.Cawan dan gelas digunakan sepenuhnya bersama pinggan dan piring kertas dan porcelain.Botol-botol air mineral dan sisa makanan diasingkan mengikut kategori ketika dibuang.Sementara itu, tong-tong sampah yang disediakan dibahagikan mengikut kategori kitar semula.Pada masa sama, tetamu boleh mengamalkan gaya lestari yang memberi manfaat kepada alam sekitar.Mengulas lanjut, Tuan Ibrahim menyatakan perasaan bangga terhadap pasukan dan kakitangan kementerian yang bertungkus lumus dalam menjayakan majlis dan inisiatif berkenaan.“Saya sangat bersyukur dikurniakan pasukan yang saling lengkap melengkapi, hormat menghormati walaupun berbeza agama dan kaum.“Tugas kita adalah untuk agama, nusa dan rakyat Malaysia.“Terima kasih juga kepada semua rakan sejawat yang turut hadir memeriahkan majlis.”


Menteri dalam negeri Ukraine antara 18 maut dalam nahas helikopter

Lapan belas orang termasuk menteri dalam negeri Ukraine, pegawai kanan kementerian dan tiga kanak-kanak terbunuh apabila sebuah helikopter terhempas berhampiran taska di luar Kyiv, kata pegawai Ukraine, hari ini.
Gabenor Kyiv Oleksiy Kuleba, berkata 29 orang turut cedera, termasuk 15 kanak-kanak, apabila helikopter itu terjunam di kawasan perumahan di Brovary, timur laut ibu negara itu.
Beberapa mayat bergelimpangan di halaman berhampiran taska yang turut rosak. Pasukan kecemasan berada di tempat kejadian. Serpihan bertaburan di atas taman permainan.
Ketua Polis Ukraine Ihor Klymenko berkata menteri dalam negeri Denys Monastyrskyi maut bersama timbalan pertamanya, Yevheniy Yenin, dan pegawai lain dalam nahas helikopter milik perkhidmatan kecemasan negeri.
"Terdapat kanak-kanak dan... kakitangan di taska ketika tragedi berlaku," tulis gabenor Kyiv di Telegram.
Pegawai Ukraine bagaimanapun tidak memberi sebarang butiran lanjut mengenai punca nahas dan ia bukan didalangi oleh tentera Rusia yang mula menceroboh negara itu sejak Februari lalu.
Monastyrskyi yang bertanggungjawab ke atas polis dan pasukan keselamatan Ukraine, menjadi pegawai paling kanan negara itu maut sejak perang bermula.
Dalam perkembangan lain, Ukraine melaporkan pertempuran sengit berkalu semalaman di timur negara itu, sejak dua bulan lalu.
Menurut tentera Ukraine, pasukan itu berjaya menangkis serangan di bandar timur Bakhmut dan perkampungan Klishchiivka di selatannya.
Rusia memberi tumpuan kepada Bakhmut dalam beberapa minggu kebelakangan ini, sambil mendakwa berjaya menawan bandar perlombongan Soledar di pinggir utaranya minggu lalu.
Selepas kejayaan besar Ukraine pada penghujung 2022, barisan hadapan berjaya mematahkan serangan pihak lawan sejak dua bulan lalu.
Kyiv berkata ia berharap senjata moden dari Barat akan membolehkannya meneruskan serangan untuk menawan semula kawasan dicerobohi, terutamanya kereta kebal berat yang akan memberikan mobiliti dan perlindungan kepada tenteranya untuk menembusi pertahanan Rusia.


Kelulusan EIA projek PSI bukti sikap ‘talam dua muka’ kerajaan DAP

Selepas Pilihan Raya Umum ke-13 pada 2014, saya dengan sokongan DAP Johor menggerakkan satu kempen Impian Malaysia.
Lebih khusus, kempen itu bertujuan untuk memelihara alam sekitar, membantu golongan nelayan yang susah menerusi bantahan kami terhadap projek tambakan laut di selatan Johor.
Usaha ini didukung oleh orang kuat DAP negeri dan pimpinan utama khususnya Lim Kit Siang. Kerana kempen ini juga, saya dicap (cop) sebagai 'Melayu anjing DAP'. Tapi tak mengapa kerana ia proses saya mendewasa.
Bantahan kami atas projek tiga buah pulau yang besar ini berkait dengan isu dasar pembangunan yang melibatkan bukan sahaja implikasi undang-undang (kelulusan EIA), malah kesan daripada projek ini yang mengancam kehidupan biologi dan sumber protein rakyat serta ia memberi kesan kepada mata pencarian nelayan pantai yang bergantung hidup di laut Selat Johor.
Namun, tak lama kempen itu berjalan, beberapa orang rakan dalam parti mendatangi saya dan berbisik agar saya mengendurkan kempen bantahan projek tambakan laut itu atas sebab kerajaan Pulau Pinang akan buat projek yang sama.
Hari ini ketua menteri Pulau Pinang dengan bangganya menunjukkan kelulusan Penilaian Kesan Kepada Alam Sekeliling (EIA) untuk projek yang sudah lama mereka rancang.
Bagi saya, segala hujah dan rasional untuk menolak dasar dan aktiviti pembangunan yang tidak mapan hanyalah retorik untuk menarik perhatian rakyat dan simpati kepada parti.
Tidak ada dalam kepimpinan parti DAP satu sikap politik yang konsisten dan jujur dalam konteks memperjuangkan nasib rakyat khususnya yang menerima kesan secara langsung dalam sesuatu projek yang berskala besar.

Gambar fail pada 2014 menunjukkan bantahan projek tambakan laut di selatan Johor oleh pimpinan DAP dan NGO Nelayan Johor.

Bagi saya ini politik talam dua muka yang dilakukan secara terang-terangan, ia pembohongan pada perjuangan.
Saya sedar semua ini berlaku kerana tekanan pembangunan termasuk juga tekanan politik untuk memuaskan ego pemimpin.
Dalam konteks pembangunan di Pulau Pinang, bagi saya keadaan yang lebih kritikal yang memerlukan usaha pembangunan ialah di kawasan Balik Pulau.
Kawasan ini sudah lama terpinggir sejak zaman pemerintahan Gerakan lagi.
Namun, parti DAP yang dikatakan mampu memperbetulkan keadaan ini, lebih berminat melestarikan pembangunan di Georgetown, Bukit Mertajam dan kini Selatan Pulau Pinang.
Kawasan Balik Pulau terus terpinggir dalam arus pembangunan kerajaan ‘berbilang kaum’ ini.
Begitulah hikmahnya apabila kerajaan meluluskan projek tambakan laut di Pulau Pinang yang akhirnya menunjukkan betapa hipokritnya parti dan kerajaan DAP.
Mahdzir Ibrahim adalah timbalan ketua penerangan Gerakan Tanah Air.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Penarik beca Melaka rindu wakil rakyat turun padang

Sejak beberapa tahun lamanya, penarik beca telah menjadi sebahagian tarikan utama kepada pelancong untuk melawat Melaka, mereka membawa beca penuh hiasan di sekitar ibu negeri itu.Ketika Pilihan Raya Negeri (PRN) Melaka semakin hampir untuk memilih kerajaan negeri yang baru, mereka  berharapa kerajaan baru yang bakal dibentuk akan lebih kerap turun padang dan meninjau keadaan penarik beca di Bandar Melaka.Ketika ditemui MalaysiaNow, mereka berkata sejak tamat era pentadbiran Mohd Ali Rustam sebagai ketua menteri Melaka pada 2013, nasib penarik beca kurang diberi perhatian sekali gus membuatkan mereka berasa tidak dipedulikan.Nixon Sebastion menunggu pelanggan, becanya menjadi sumber rezeki sejak 12 tahun lalu.Nixon Sebastion, 51, berkata bantuan dan sumbangan yang diberikan Ali sebenarnya tidaklah jauh beza dengan apa yang diterima daripada kerajaan negeri sekarang, cumanya beliau sering meninjau keadaan mereka dan bertanyakan khabar.Katanya, ini membuatkan golongan penarik beca merasa sangat dihargai dan mudah untuk meluahkan segala masalah yang dihadapi.“Bukan sahaja beliau banyak menyumbang kepada pembangunan pelancongan di negeri ini, beliau juga selalu datang lawat kami dan bertanyakan keadaan penarik beca,” katanya.“Sekarang sudah tiada. Jarang dapat berjumpa dengan ketua menteri atau wakil rakyat.”Menurut Sebastion, dia sudah 12 tahun bekerja sebagai penarik beca di bandar bersejarah itu.Sekumpulan penarik beca menanti pengunjung untuk dibawa mengelilingi sekitar Bandar Melaka.Zulkifli Ahmad, 38, yang sudah lapan tahun menjadi penarik beca, berkata kerajaan atau ketua menteri yang bakal menang PRN ini diharap akan mencontohi sikap Ali supaya tidak terus lupa diri dan sentiasa mengingati mereka yang berada “di bawah”.“Sejak Idris Haron menggantikan Mohd Ali sebagai ketua menteri, diikuti dengan Adly Zahari dan Sulaiman Md Ali, keadaan tidak semeriah dulu.“Tidak kira siapa akan menang PRN ini sama ada Barisan Nasional (BN), Perikatan Nasional (BN), atau Pakatan Harapan (PH), kami hanya pedulikan jika kerajaan mengambil berat terhadap nasib penarik beca,” tambahnya.Mengulas mengenai cabaran berdepan pandemik Covid-19 Mac tahun lalu, Zulkefli berkata, ramai dalam kalangan penarik beca hilang sumber pendapatan apabila tidak dapat meneruskan operasi sepanjang tempoh pelaksanaan perintah kawalan pergerakan (PKP).Katanya, ramai dalam kalangan penarik beca terpaksa beralih kepada pekerjaan lain secara sementara untuk terus meraih pendapatan.“Ada yang memandu Grab, menghantar makanan dengan Foodpanda dan ada juga yang bekerja kontrak. Pelbagai kerja kami lakukan ketika operasi beca terpaksa ditutup,” kata Zulkefli.Pada 1 Jun, kerajaan melaksanakan penutupan penuh sektor ekonomi dan sosial di seluruh negara ekoran peningkatan mendadak kes Covid-19 di Malaysia.Jack berkata penarik beca tidak mendapat pendapatan banyak kerana terpaksa bersaing dengan perkhidmatan e-hailing.Namun begitu, Melaka membuka semula sektor pelancongan negeri pada 1 Oktober lalu apabila beralih ke Fasa Tiga Pelan Pemulihan Negara (PPN).Penarik beca yang hanya mahu dikenali sebagai Jack, 34, berkata langkah ini memberi “ruang bernafas” kepada penarik beca apa negeri itu mula menerima kehadiran pelancongan tempatan.Menurut Jack, Zulkefli dan Sebastion, pendapatan mereka kembali pulih antara RM1,500 hingga RM2,000 sebulan selepas aktiviti pelancongan di kawasan itu kembali hidup.“Bagaimanapun ia bergantung kepada keadaan.“Pendapatan kami sekarang juga tidaklah seperti dulu kerana jumlah penarik beca sudah bertambah dan ini meningkatkan lagi persaingan,” kata Jack sambil menambah kini 345 beca di kawasan bandar Melaka yang berdaftar di bawah Majlis Bandaraya Melaka Bersejarah (MBMB).Katanya, meskipun bersyukur dengan bantuan bayaran RM600 secara “one-off” kepada penarik beca sebagai bantuan PKP, mereka agak terkilan apabila pengumuman mengenai bantuan banyak dinyatakan kepada pihak lain terdahulu.“Bila sebut tentang bantuan PKP, selalu dengar ‘orang lain’ dapat dulu, untuk kami mesti diumumkan kemudian. Seolah-olah kami tidak penting.“Kami berharap kerajaan akan lebih komited untuk pastikan operasi beca di Melaka akan diteruskan kerana ia merupakan perkhidmatan legasi yang wujud setelah sekian lama sebagai tarikan pelancong di negeri ini,” tambahnya.


Sorry.


Bekas pembantu khas Nazri Aziz dipenjara 2 tahun berhubung kes rasuah

Bekas pembantu khas kepada seorang menteri menjalani hukuman penjara dua tahun selepas gagal dalam rayuan akhirnya untuk mengenepikan sabitan dan hukuman kerana melakukan rasuah berhubung permohonan permit bas daripada Lembaga Pelesenan Kenderaan Perdagangan (LPKP), 20 tahun lepas.Ini berikutan keputusan tiga panel hakim Mahkamah Rayuan diketuai Hanipah Farikullah yang sebulat suara menolak rayuan dikemukakan Eswadi Abd Rahim, 50, selaku perayu terhadap sabitan dan hukuman oleh Mahkamah Tinggi Ipoh, Perak pada 21 Disember 2017.Hanipah, yang bersidang bersama-sama Ahmad Nasfy Yasin dan Mariana Yahya berkata tiada sebab untuk mahkamah mengganggu keputusan Mahkamah Tinggi yang mengesahkan sabitan dan hukuman Mahkamah Sesyen terhadap perayu (Eswadi).Eswadi yang diikat jamin merupakan ahli perniagaan, pernah menjawat jawatan sebagai pembantu khas kepada Mohamed Nazri Abdul Aziz yang ketika itu menteri pembangunan usahawan dan koperasi.Bagi pertuduhan pertama, Eswadi didakwa meminta memasukkan nama bapanya, Abdul Rahim Ismail sebagai pengarah syarikat Azamat Hati Sdn Bhd bagi memohon permit bas daripada LPKP di No 276, Taman Medan Bercham, di Ipoh, pada Disember 2002.Dia juga didakwa menerima suapan sebanyak RM6,000 yang dimasukkan melalui akaunnya di Bank Bumiputra Commerce cawangan Jalan Sultan Idris Shah sebagai dorongan untuk membantu Chin Ah Lek bagi mendapatkan permit bas untuk syarikat Azamat daripada LPKP pada 17 Januari 2003.Pertuduhan dikemukakan mengikut Seksyen 10 (A) (aa) Akta Pencegahan Rasuah 1997 dan boleh dihukum mengikut Seksyen 16 akta sama.Pada 25 Mac 2015, Mahkamah Sesyen Ipoh menjatuhkan hukuman penjara dua tahun dan denda RM10,000 bagi pertuduhan pertama manakala penjara dua tahun dan denda RM30,000 untuk pertuduhan kedua dan memerintahkan Eswadi menjalani hukuman penjara 12 bulan, jika dia gagal membayar denda itu.Mahkamah itu turut memerintahkan hukuman penjara berjalan serentak.Mahkamah Tinggi Ipoh kemudian mengekalkan sabitan dan hukuman yang dijatuhkan oleh Mahkamah Sesyen Ipoh.Kes dikendalikan timbalan pendakwa raya Nahra Dollah manakala peguam Shaharudin Ali mewakili Eswadi.


Kes harian lepasi 3,100 jangkitan

Malaysia merekodkan kes baru sebanyak 3,140 menjadikan kes keseluruhan Covid-19 meningkat sebanyak 2,724,684.4,278 pesakit juga direkodkan sembuh, menjadikan jumlah keseluruhan pesakit sembuh sebanyak 2,642,469.Dalam pada itu, kes yang memerlukan rawatan di unit rawatan rapi (ICU) adalah sebanyak 353 kes di mana 275 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 189 kes di mana 125 adalah kes Covid-19.Dari 3,140 kes harian yang dilaporkan pada hari ini, 64 kes (2%) adalah daripada Kategori Tiga, Empat, dan Lima, dan 3,076 kes (98%) lagi adalah terdiri daripada Kategori Satu dan Dua.


Rakyat Malaysia diberi amaran ikan laut akan pupus tak lama lagi

Daripada hidangan sotong goreng tepung, semangkuk kari kepala ikan ke nasi daun pisang dengan ikan pari bakar dan keropok lekor dihidangkan dengan sos cili, masakan berasaskan makanan laut sememangnya tidak asing lagi dalam kehidupan masyarakat Malaysia.Namun, di sebalik keenakan masakan itu, pakar alam sekitar memberi amaran penangkapan ikan dan hidupan laut secara berlebihan mampu menyebabkan kepupusan haiwan akuatik di negara ini, malah populasinya di peringkat global kini turut berkurangan.Satu laporan yang dikeluarkan oleh Pertubuhan Makanan dan Pertanian (FAO) Pertubuhan Bangsa-Bangsa Bersatu tahun lepas menunjukkan hampir 95% stok ikan dunia sama ada ditangkap secara berlebihan atau ditangkap secara maksimum.Malaysia sendiri berada di kedudukan ke-20 hasil tangkapan ikan terbesar di dunia, keenam di rantau Asean.Nelayan negara ini menangkap hampir satu juta tan hasil laut setiap tahun, kira-kira 40,000 tan disimpan sebagai rizab beku.Jika keadaan penangkapan secara berlebihan ini berterusan, pakar meramalkan menjelang tahun 2048, semua spesies ikan yang ditangkap sekarang ini untuk dijadikan lauk akan pupus.Chitra Devi dari Program Marin Tabung Hidupan Liar (WWF) Malaysia memberitahu MalaysiaNow menerapkan langkah-langkah yang mampan menjadi kunci utama dalam memastikan bekalan makanan laut negara dapat diselamatkan.“Kelestarian makanan laut bermaksud hasil dituai mengikut keupayaan stok ikan untuk pulih, dengan menggunakan kaedah itu ia akan meminimumkan impak kepada hidupan dan habitat marin,” katanya.Malaysia sendiri berada di kedudukan ke 20 hasil tangkapan ikan terbesar di dunia, keenam di rantau Asean.Ia juga bermaksud makanan laut dihasilkan melalui satu proses pengurusan bertanggungjawab, menekankan kebajikan sosial para nelayan dan penduduk pesisir.Sumber makanan laut itu juga mesti boleh dikesan, kata Chitra.Kajian Jabatan Perikanan Malaysia mengenai pengunaan pukat tunda pada tahun 2016 menunjukkan stok ikan demersal – ikan yang hidup dan mencari makan dekat atau di dasar laut – menurun sebanyak 88% di seluruh negara sejak tahun 1960-an.Pada 2019, Jabatan Perikanan Malaysia turut mendedahkan negara kehilangan 96% stok ikan demersal berbanding 60 tahun dulu disebabkan penangkapan ikan secara berlebihan.Penangkapan ikan secara berlebihan berlaku apabila ikan ditangkap sehingga tidak sempat membiak atau mengekalkan jumlah.Ia mempunyai kesan yang serius terhadap alam sekitar dan juga kelangsungan hidup mereka yang bergantung sepenuhnya kepada aktiviti menangkap ikan.“Populasi ikan dan habitat hidupan laut terancam melebihi kemampuan mereka untuk membiak kesan akibat penangkapan ikan secara berlebihan. Kelangsungan hidup komuniti yang bergantung kepada ikan turut terkesan,” kata Chitra.Kehadiran jumlah kapal-kapal menangkap ikan terlalu banyak di laut; menggunakan peralatan yang canggih untuk memperoleh hasil lebih banyak; permintaan tinggi makanan laut di seluruh dunia; penangkapan ikan haram; dan subsidi atau bantuan buat mereka dalam industri perikanan untuk mengimbangi kos perniagaan semuanya merupakan faktor utama mendorong kepada penangkapan ikan secara berlebihan.Walaupun peralihan kepada kemampanan makanan laut dilihat kurang sesuai, Chitra memberi jaminan ia akan menyumbang kepada perubahan yang positif.Beliau membayangkan akan berlaku “kesan domino” kepada seluruh rantaian bekalan makanan laut, dengan insentif untuk para nelayan, petani akuakultur, peruncit, hotel dan restoran untuk menghasilkan dan menjual makanan laut secara mampan.“Ini akan menyumbang dalam memperkasakan keselamatan makanan, kelangsungan hidup dan ekonomi dan pada masa sama memelihara stok ikan dan persekitaran semula jadi,” katanya.Kurangkan makanan lautBeliau menggesa semua orang untuk memainkan peranan masing-masing dengan membeli dan makan makanan laut secara bertanggungjawab.“Jangan beli ikan-ikan belum dewasa dan anak ikan. Jika ikan kelihatan agak kecil, ia mungkin masih belum dewasa.“Kita perlu elak makan anak-anak ikan kerana kita perlu berikannya masa untuk matang dan boleh membiak untuk menambahkan bilangan. Jika kita makan ikan ketika masih kecil, mereka tidak berpeluang untuk membiak.”Beliau juga mencadangan untuk memperoleh makanan laut daripada sumber yang mampan dan mengurangkan pengambilan dengan makan lebih banyak buah-buahan, sayur-sayuran dan makanan berasaskan kekacangan sebagai sumber diet harian.“Dengan mengambil makanan laut dalam jumlah yang sedikit, kita akan mengurangkan permintaan dan secara tidak langsung mengurangkan tekanan penangkapan ikan secara berlebihan.”


Negara Islam kecam serbuan Israel ke atas Masjid Al-Aqsa

Pakistan dan negara Islam lain mengecam tindakan Israel menyerbu kompleks Masjid Al Aqsa di Baitulmaqdis.
“Pakistan mengutuk sekeras-kerasnya pencerobohan yang dilakukan pendatang Israel di halaman Masjid Al Aqsa dan mendapat perlindungan tentera Israel,” menurut Kementerian Luar Pakistan dalam satu kenyataan pada Ahad.
"Tindakan provokatif ini secara terang-terangan telah melanggar kesucian kiblat pertama dan menjejaskan sentimen umat Islam di seluruh dunia.
Insiden sebegini melanggar undang-undang antarabangsa secara terang-terangan, menjejaskan norma dan amalan antarabangsa.
Sebarang percubaan untuk mengubah sejarah dan undang-undang Masjid Al Aqsa mesti dihentikan," menurut kenyataan itu.
Sekumpulan pendatang haram Yahudi menceroboh masuk ke kompleks masjid pada Ahad ketika Israel meneruskan pengeboman di Semenanjung Gaza.
Israel telah membunuh 44 orang dan mencederakan lebih 300 orang di Gaza dalam serangan terbarunya.
Qatar, Jordan, Kuwait, Turkiye dan Arab Saudi antara negara yang mengecam serangan Israel ke atas tapak suci Islam itu.
Kementerian Luar Qatar memberitahu bahawa "amalan provokatif Israel adalah sebahagian daripada percubaan berterusan untuk mengubah status sejarah dan undang-undang Masjid Al Aqsa dan untuk memajukan pembahagian sementara masjid".
Sambil menyeru tindakan antarabangsa, Qatar memberi amaran bahawa "provokasi yang berterusan termasuk pencerobohan baharu Israel di Semenanjung Gaza akan meningkatkan ketegangan dan gelombang keganasan".
“Kami mengutuk sekeras-kerasnya serangan berterusan Israel ke atas orang awam dan percubaan untuk melaksanakan ibadat di Masjid Al Aqsa.
"Kami mengulangi gesaan kepada kerajaan Israel untuk tidak membenarkan tindakan sedemikian yang menyasarkan status dan kesucian Al Haram Al Sharif," menurut Kementerian Luar Turkiye dalam satu kenyataan.
Menteri Luar Jordan Ayman Safadi berkata beliau telah mengadakan perbincangan dengan Penyelaras Khas Pertubuhan Bangsa-Bangsa Bersatu (PBB) untuk Proses Keamanan Timur Tengah, Tor Wennesland, mengenai usaha menghentikan pencerobohan Israel di Gaza.
"Menghentikan ketegangan dan memulihkan keamanan mesti menjadi keutamaan global," katanya.
Safadi berkata "sejarah dan status quo yang sah" mesti dihormati di Baitulmaqdis.


Persoalan timbul mengenai kelayakan SD ahli Parlimen Warisan

Ketika Istana Negara mengumpulkan surat akuan bersumpah (SD) dari 220 ahli Parlimen untuk diserahkan kepada Yang di-Pertuan Agong berhubung pilihan mengenai siapa yang bakal mengetuai kerajaan baru, satu surat mungkin akan ditolak kerana tidak lagi layak berikutan melanggar syarat-syarat kerahsiaan.Dalam sebuah gambar yang tular, ahli Parlimen Warisan Azis Jamman menunjukkan surat akuan beliau kepada Istana Negara di media sosial menyebabkan warga internet mempersoalkan sama ada calon perdana menteri Pakatan Harapan (PH) kehilangan satu undi.“Kalau arahan semudah ini pun tak boleh ikut, macam mana nak jaga rahsia negara?” tulis seorang pengguna Facebook Husbaby Yana selepas gambar itu tular di media sosial.Warisan sebelum ini mengumumkan akan menyokong Anwar sebagai perdana menteri.Walaupun pengumuman terbuka dibuat mengenai sokongan daripada pemimpin-pemimpin parti politik, ahli-ahli Parlimen tetap berhati-hati untuk tidak mendedahkan butiran surat akuan sokongan mereka.Semalam, Speaker Dewan Rakyat Azhar Azizan Harun berkata ahli-ahli Parlimen hanya memiliki tempoh sehingga 4.00 petang hari ini untuk menyerahkan surat akuan sokongan kepada Istana Negara yang menyatakan pilihan calon perdana menteri mereka susulan peletakan jawatan oleh Muhyiddin Yassin awal minggu ini.“Perlu dijelaskan, mana-mana surat akuan Yang Berhormat yang tidak mematuhi perkara-perkara di atas ataupun yang diterima lewat tidak akan diambil kira.“Ahli-ahli yang berhormat diperingatkan untuk menjaga kerahsiaan Surat Akuan tersebut sehingga ke bawah Duli Yang Maha Mulia Seri Paduka Baginda Yang di-Pertuan Agong membuat keputusan mengenai perkara di perenggan 2 di atas,” kata Azhar memperingatkan ahli-ahli Parlimen dalam sebuah surat.Azhar menolak untuk mengulas ketika dihubungi namun berkata: “Saya tulis dalam BM yang mudah”.


PAS perlu tembusi benteng antara parti dan bukan Islam, kata Hadi

PAS perlu berperanan menembusi benteng yang memisahkan parti itu dengan yang bukan Islam secara berhikmah.
Presidennya Abdul Hadi Awang berkata PAS perlu mendekati serta bekerjasama bukan hanya dengan parti Melayu-Islam tetapi juga melangkaui parti dan pertubuhan bukan kerajaan (NGO) bukan Islam melalui Dewan Himpunan Pendukung PAS (DHPP).
“PAS hari ini ada DHPP. DHPP mesti berperanan dalam kalangan orang bukan Islam. Cari parti, cari NGO termasuk yang bukan Islam tetapi jangan cari yang berkelahi dengan kita,” katanya dalam ucapan penangguhan pada Muktamar Tahunan PAS ke-68 semalam.
Beliau juga berkata PAS perlu mendekati pengundi bukan Islam terutama yang tidak berparti untuk memilih calon Islam.
“Kalau DAP boleh lantik calon India di kawasan Cina, kenapa kita tak boleh tarik orang Cina sokong kita bila PRU, ini kelemahan yang perlu kita atasi,” katanya.
Setiausaha Agung PAS Takiyuddin Hasan pula ketika ditemui media usai selesai muktamar itu  mengesahkan rundingan mengenai Muafakat Nasional dengan Umno dibincangkan secara rasmi dan tidak rasmi di peringkat tertentu.
"Apabila kita kata bincang dengan Umno, tak semestinya dengan pemimpin-pemimpin tertentu, mungkin akan sampai ke arah itu tetapi macam biasalah, kita buat perundingan di peringkat tertentu yang tak perlu kita dedahkan," katanya tanpa mendedahkan individu yang terbabit dalam perbincangan itu.
Semalam, Timbalan Presiden Umno Mohamad Hasan berkata tiada sebarang rundingan oleh mana-mana pemimpin Umno dengan PAS ketika ini seperti didakwa Abdul Hadi.


Kerajaan setuju hapus hutang peserta Felcra

Kerajaan hari ini bersetuju untuk menghapuskan hutang peserta Felcra Bhd selain mengumumkan pengagihan keuntungan boleh agih interim 2/2022 berjumlah RM181.5 juta untuk para pesertanya.
Perdana Menteri Ismail Sabri Yaakob berkata beliau difahamkan lembaga pengarah Felcra telah meluluskan cadangan untuk memohon kerajaan supaya menghapus kira hutang peserta Felcra yang tertunggak bernilai RM233.8 juta bagi projek kurang berdaya maju.
“Sehingga Disember 2021, sebanyak 323 projek dengan keluasan 22,173 hektar dikenal pasti sebagai projek kurang berdaya maju. Kalau hasilnya kurang, saya faham macam mana hendak bayar hutang,” katanya pada program Ramah Mesra Perdana Menteri bersama peserta Felcra, pekebun kecil Kemajuan Pekebun Kecil Perusahaan Getah (RISDA) dan warga Orang Asli di Arena Merdeka di sini hari ini.
Ismail Sabri berkata hal berkaitan penghapusan hutang peserta Felcra itu perlu dibawa ke mesyuarat Kabinet sebagai prosedur untuk kelulusan dan berharap ia dapat dikemukakan ke Kabinet selepas Pilihan Raya Umum ke-15 (PRU15).


Cuaca buruk, hujan lebat dijangka berterusan di Pahang, Johor sehingga esok

Jabatan Meteorologi Malaysia (MetMalaysia) mengeluarkan amaran cuaca buruk tahap jingga iaitu hujan lebat berterusan dijangka berlaku di Pahang dan Johor sehingga esok (4 Januari).Agensi Pengurusan Bencana Negara (Nadma) hari ini memaklumkan daerah yang terlibat ialah Rompin di Pahang dan Mersing di Johor.Sementara itu, kenyataan itu turut mengeluarkan amaran hujan berterusan tahap kuning yang diramal berlaku di Kemaman (Terengganu), Maran, Kuantan, Bera, Pekan (Pahang), Kuala Pilah, Rembau, Jempol, Tampin (Negeri Sembilan) dan Melaka.Amaran tahap waspada itu turut diberikan kepada beberapa kawasan iaitu Tangkak, Segamat, Muar, Batu Pahat, Kluang, Pontian, Kulai dan Johor Bahru (Johor) dan Sandakan, Telupid, Kinabatangan, Beluran (Sabah).Dalam pada itu NADMA turut menyarankan supaya Jawatankuasa Pengurusan Bencana Peringkat Negeri dan Daerah diaktifkan di kawasan yang berisiko tinggi selain meningkatkan tahap kesiapsiagaan bagi menghadapi bencana.“Pihak jawatankuasa itu juga dimohon untuk memastikan setiap pusat pemindahan dilengkapi dengan keperluan asas dan Pos Kawalan Tempat Kejadian (PKTK) mempunyai segala aset pengoperasian mencukupi serta berada di dalam keadaan baik dan bersedia untuk digunakan,” menurut Nadma.


Mahkamah tolak permohonan peguam diraja UK untuk wakili Najib dalam rayuan

Mahkamah Tinggi Kuala Lumpur menolak permohonan peguam diraja dari United Kingdom (UK) Jonathan James Laidlaw untuk mewakili Najib Razak dalam rayuan terakhir beliau terhadap sabitan berkaitan kes penyelewengan dana RM42 juta milik SRC International Sdn Bhd.
Hakim Ahmad Kamal Md Shahid memutuskan bahawa Laidlaw gagal membuktikan bahawa beliau memiliki kelayakan khas dan pengalaman untuk mengendali rayuan atau pertuduhan terhadap bekas Perdana Menteri itu yang membabitkan Seksyen 23 Akta Suruhanjaya Pencegahan Rasuah Malaysia (SPRM) 2009, Seksyen 409 Kanun Keseksaan serta Seksyen 4 Akta Pencegahan Pengubahan wang Haram, Pencegahan Pembiayaan Keganasan Dan Hasil Daripada Aktiviti Haram (AMLATFPUAA) 2001.
“Saya berpendapat fakta bahawa Laidlaw telah mengendali beberapa kes membabitkan jenayah perniagaan dan perkhidmatan kewangan, pembelaan jenayah, kawal selia jenayah, inkues dan inkuiri awam, pendakwaan peribadi, undang-undang sukan serta disiplin profesional di UK dan negara lain (kecuali Malaysia) tidak boleh dikatakan bermaksud bahawa tiada peguam tempatan di Malaysia yang tidak memiliki kepakaran serta kejayaan serupa dalam mengendali perbicaraan berkaitan pertuduhan di bawah AMLATFPUAA, Akta SPRM 2009 dan Kanun Keseksaan.
“Saya dapati tiada sebarang keterangan yang mencadangkan bahawa Laidlaw memiliki lebih banyak pengalaman berbanding peguam bela dan peguam cara tempatan di Malaysia. Saya berpandangan bahawa peguam bela tempatan mampu mengendalikan kes sedemikian di semua peringkat mahkamah di Malaysia. Hal ini tidak mewajarkan Laidlaw diterima masuk secara ad hoc sebagai peguam utama bagi mengendalikan rayuan di Mahkamah Persekutuan,” katanya.
Beliau juga berkata permohonan itu harus ditolak kerana tiada isu kompleks dan baru yang memerlukan kemasukan (sementara) Laidlaw bagi mengendalikan rayuan tersebut.
“Pemohon (Laidlaw) gagal memenuhi syarat di bawah Seksyen 18(1) Akta Profesion Undang-Undang 1976) bahawa bagi rayuan SRC dan kes lain yang berkaitan, beliau memiliki kelayakan khas atau pengalaman yang tidak terdapat dalam kalangan peguam bela dan peguam cara di Malaysia.
“Saya bersetuju dengan hujah Jabatan Peguam Negara, Badan Peguam Malaysia dan Jawatankuasa Majlis Peguam Kuala Lumpur bahawa rayuan itu boleh dikendalikan dengan cekap oleh peguam bela dan peguam cara tempatan,” kata hakim itu melalui aplikasi Zoom.
Kamal berkata Laidlaw juga tidak membuktikan bahawa peguam bela dan peguam cara tempatan tidak memiliki kemampuan atau kelayakan khas bagi mengendali rayuan itu.
“Memang tidak dinafikan bahawa Laidlaw dianggap sebagai ‘individu dengan kepakaran yang menyerlah dalam jenayah kewangan’ namun bagi saya, perkara itu sahaja tidak mencukupi untuk disifatkan sebagai memiliki kemahiran, kepakaran, kelayakan dan pengetahuan khas mengenai pemakaian Akta SPRM 2009 serta AMLATFPUAA 2001, Kanun Keseksaan serta Perlembagaan Persekutuan kita yang tersendiri yang relevan dengan rayuan di hadapan Mahkamah Persekutuan bulan depan,” katanya.
Pada 31 Mei lepas, Najib memfailkan permohonan agar peguam diraja itu dibenar mewakili beliau dalam kes rayuan  SRC atas beberapa alasan antaranya Laidlaw memiliki kelayakan khas, pengalaman dan kepakaran yang tidak terdapat dalam kalangan peguam di Malaysia.
Pada 29 April, Mahkamah Persekutuan menetapkan 10 hari dalam bulan Ogos untuk mendengar rayuan Najib terhadap sabitan dan hukuman penjara terhadapnya bagi kesalahan menyeleweng dana syarikat itu.


Mahkamah tolak permohonan Umno gantung prosiding kes saman SRC

Mahkamah Tinggi hari ini menolak permohonan Umno untuk menggantung prosiding kes saman SRC International Sdn Bhd terhadap parti politik itu bagi menuntut RM16 juta yang didakwa dipindahkan secara salah kepada Umno.Peguam Shahrul Fazli Kamarulzaman yang mewakili Umno berkata pesuruhjaya kehakiman (JC) Mohd Arief Emran Arifin menolak permohonan itu selepas mendapati tiada keadaan khas untuk menggantung prosiding kes saman itu pada ketika ini.“JC Mohd Arief juga membayangkan bahawa perbicaraan kes saman ini mungkin akan didengar dua tahun lagi, iaitu pada 2024 bagi memberi laluan kepada pelupusan kes-kes sedia ada yang lain.“Mahkamah menetapkan 9 Mei ini untuk pengurusan kes selanjutnya secara e-review,” kata peguam itu kepada pemberita selepas prosiding yang berlangsung secara dalam talian hari ini yang turut disertai peguam Nur Syafinaz Vani Abdullah mewakili kesemua plaintif.Permohonan Umno itu difailkan pada 24 November 2021 antaranya atas alasan parti berkenaan telah mengemukakan rayuan di Mahkamah Rayuan berhubung keputusan Mahkamah Tinggi pada 10 November tahun sama, yang menolak permohonan parti politik berkenaan untuk membatalkan kes saman itu dan membenarkan permohonan SRC International, Gandingan Mentari Sdn Bhd dan Jendela Pinggiran Sdn Bhd selaku plaintif bagi meminda writ saman dan pernyataan tuntutan.Menerusi afidavit sokongan yang difailkan bersama permohonan itu, Setiausaha Kerja Umno Mohd Sumali Reduan mendakwa tiada sebarang prejudis kepada plaintif-plaintif sekiranya mahkamah membenarkan permohonan penggantungan prosiding kes saman berkenaan.Sementara itu, Shahrul Fazli berkata rayuan anak guamnya di Mahkamah Rayuan akan didengar pada 14 Jun ini.Dalam tuntutan saman itu, plaintif mendakwa Umno mengetahui bahawa wang RM16 juta itu adalah milik SRC International dan parti politik itu tidak mempunyai asas untuk menerima dana berkenaan. Pada 10 Mei 2021, kementerian kewangan mengesahkan bahawa 1MDB dan anak syarikatnya SRC International Sdn Bhd telah memfailkan 22 saman bagi mendapatkan semula aset bernilai lebih RM96.6 bilion termasuk RM300 juta daripada pelbagai pihak tempatan.Kementerian itu menyebut writ saman itu difailkan pada 7 Mei 2021 iaitu enam oleh 1MDB dan 16 oleh SRC.


Britain galakkan perokok tukar rokok kepada vape

Sejumlah satu juta perokok akan digalakkan untuk menukar rokok kepada "vape", dengan wanita hamil ditawarkan insentif kewangan bagi melakukan perubahan ini, kata kerajaan Britain hari ini.
Di bawah skim itu, hampir satu daripada lima perokok akan diberikan vape – kit permulaan e-rokok bersama sokongan untuk membantu berhenti merokok, kata Jabatan Kesihatan (DoH).
Wanita hamil juga akan ditawarkan baucar untuk membantu mereka menghentikan tabiat itu sebagai sebahagian daripada sasaran kerajaan untuk mengurangkan bilangan perokok kepada 5% atau kurang daripada populasi daripada 13% ketika ini.
"Sehingga dua daripada tiga perokok seumur hidup akan mati akibat tabiat merokok. Rokok adalah satu-satunya produk yang dijual yang akan membunuh anda jika digunakan dengan betul," kata Menteri Kesihatan Neil O'Brien dalam ucapannya.
"Kami akan menawarkan kepada sejuta perokok bantuan baharu untuk berhenti. Kami akan membiayai skim 'swap to stop' nasional yang baharu – pertama seumpamanya di dunia."
Walaupun kadar purata merokok di seluruh dunia lebih tinggi berbanding di Britain, tembakau masih merupakan punca kematian dan penyakit yang boleh dicegah tertinggi di negara itu, kata DoH.
Kerajaan membelanjakan £68 juta (RM372.09 juta) pada 2021-22 untuk langkah pihak berkuasa tempatan untuk menggalakkan orang ramai berhenti merokok, membawa kepada 100,000 perokok berhenti, dan mengurangkan tekanan pada Perkhidmatan Kesihatan Negara Britain.
Bagaimanapun, penggunaan Vape turut mendapat kritikan dan pegawai kesihatan telah memberi amaran popularitinya dalam kalangan kanak-kanak mendedahkan mereka kepada bahan kimia dengan kesan jangka panjangnya tidak jelas.
Angka perkhidmatan kesihatan menunjukkan 9% daripada penduduk berumur 11 hingga 15 tahun di Britain menggunakan e-rokok pada 2021, meningkat daripada 6% tiga tahun sebelumnya.
Kerajaan berkata ia akan menubuhkan skuad penguat kuasa yang disokong oleh dana £3 juta untuk menghalang penjualan vape secara haram kepada bawah 18 tahun.


Mais kritik program ‘Ziarah Gereja’ dipertahankan Hannah Yeoh

Majlis Agama Islam Selangor (Mais) mengkritik program "Jom Ziarah Gereja" yang dipertahankan Menteri Belia dan Sukan Hannah Yeoh, mengatakan bahan publisiti mengenainya tidak menyatakan ia hanya untuk bukan Islam.
Pengerusi Mais Abdul Aziz Mohd Yusof turut memberi amaran program yang dianjurkan oleh sebuah agensi yang mempunyai kaitan dengan kementerian itu melanggar undang-undang negeri yang melarang penyebaran agama lain kepada umat Islam.
“Mais berpandangan program ini mempunyai unsur-unsur bagi menarik minat belia khususnya belia Islam untuk mempelajari atau menimba ilmu berkaitan dengan agama selain daripada agama Islam.
“Program sebegini jika dibenarkan untuk dianjurkan boleh mempengaruhi pemikiran para belia Islam secara halus dan tanpa disedari untuk cenderung atau tertarik dengan agama selain dari agama Islam yang sedang dianuti oleh mereka.”
Enakmen Agama Bukan Islam Selangor (Kawalan Penyebaran Dalam Kalangan Orang Islam) 1988 melarang penyebaran agama selain Islam kepada orang Islam.
Program lawatan ke gereja oleh Impact Malaysia di bawah Projek Artikel 11nya diserang Pemuda Umno selepas poster dalam Bahasa Malaysia dimuat naik di Instagram.
Poster itu kemudiannya diturunkan dari platform media sosial tersebut.
Susulan itu, Ahli Parlimen PAS Ahmad Fadhli Shaari berkata walaupun program itu pada dasarnya baik, kerajaan perlu melibatkan pakar agama seperti daripada Jabatan Kemajuan Islam Malaysia (Jakim).
Ini disusuli Yeoh yang mempertahankan program itu, dengan memetik kenyataan pemimpin PAS sebelum ini yang tidak menghalang umat Islam mengunjungi tempat ibadat bukan Islam.
Kenyataan Yeoh itu mencetuskan kemarahan Setiausaha Agung PAS Takiyuddin Hassan, yang berkata pemimpin DAP itu memetik kenyataan daripada pemimpin PAS di luar konteks.
PAS kemudian berkata program itu tidak boleh dibenarkan kerana ia boleh menggagalkan tujuannya dan mencetuskan protes terbuka.
Mais hari ini berkata sebarang program yang secara terbuka menggalakkan orang ramai Islam mengunjungi rumah ibadat bukan Islam hanya akan membawa lebih banyak akibat negatif.
“Dalam menyantuni perbezaan bangsa, budaya dan agama dalam masyarakat majmuk di Malaysia, Mais berpendirian bahawa kesefahaman, toleransi dan perpaduan masyarakat sangat penting untuk memastikan keharmonian dan keamanan Malaysia,” tambahnya.
“Malah, Islam tidak melarang persahabatan dan toleransi dengan orang bukan Islam.”


Annuar minta teruskan amalan ‘norma baru’ ketika peralihan ke fasa endemik

Fasa peralihan ke endemik bermula 1 April ini bukan bermakna rakyat Malaysia melupakan norma baru yang menjadi amalan sepanjang lebih dua tahun ini susulan pandemik Covid-19.Menteri Komunikasi dan Multimedia Annuar Musa berkata rakyat sebaliknya perlu terus mengekalkan amalan positif termasuk soal penjagaan kebersihan diri.“Kita jangan padam semua norma-norma baru ini, kebersihan diri misalnya. Contohnya pakai pelitup muka, kalau di Jepun ia lazim, dulu pun kita rasa pakai pelitup muka ini macam (amalan) yang asing, tetapi sekarang kalau tak bawa pelitup muka, kita rasa ada yang tak kena, jadi elok kita teruskan amalan ini,” katanya ketika ditemu bual dalam rancangan Responsif: Peralihan Ke Fasa Endemik yang disiarkan melalui TV1 malam tadi.Annuar berkata dasar norma baru seperti bekerja dari rumah dan membeli secara dalam talian juga boleh dijadikan budaya jika dirasakan bersesuaian.“Begitu juga dengan sistem pengudaraan di dalam bangunan, dahulu kalau nak membina bangunan tiada siapa yang peduli tentang ini, tetapi kini ia menjadi antara perkara yang perlu diberi perhatian, ini semua boleh kita teruskan dan buat ubah suai mana yang sesuai,” katanya.Ditanya mengenai Pilihan Raya Umum ke-15 (PRU15) yang mungkin boleh dilaksanakan apabila lebih banyak kelonggaran terhadap prosedur operasi standard mulai 1 April ini,  Annuar berkata kerajaan perlu melihat keperluan pilihan raya tersebut diadakan.“Bila ia perlu berlaku, itu atas pertimbangan kerajaan, pertama jika ia sudah cukup tempoh atau belum, jika sudah, maka ia patut diadakan.“Kedua, adakah situasi semasa mengizinkan proses demokrasi itu berjalan, jika keadaan keselamatan mengizinkan, ia boleh diadakan atau tidak, kerajaan perlu buat keputusan, semasa proses transisi ini adalah masa paling baik untuk kerajaan merenung sama ada ia boleh diadakan atau tidak,” katanya.Bagaimanapun, katanya, proses untuk membubarkan Parlimen bukan perkara kecil dan perlu mengambil kira kesan kepada negara termasuk pelaburan ke dalam negara, dasar-dasar yang sedang berjalan dan pertumbuhan ekonomi.


Rakyat Malaysia tidak perlu isi pas pengembara

Berkuat kuasa 4 Julai, warganegara Malaysia yang pulang ke negara ini tidak perlu lagi mengisi dan melengkapkan ciri-ciri pas pengembara dalam aplikasi MySejahtera, kata Menteri Kesihatan Khairy Jamaluddin.Buat permulaan, katanya pemansuhan tersebut hanya terpakai kepada warganegara Malaysia sebelum diperluaskan secara berperingkat kepada pemegang pas sosial, pas pelajar dan penduduk tetap kelak.“Kelonggaran ini bagi memudahkan warganegara kita kembali ke Malaysia, di samping keadaan sistem kesihatan kini berada pada tahap baik dan memuaskan,” katanya dalam kenyataan hari ini.Khairy berkata ciri-ciri pas pengembara tersebut masih terpapar di aplikasi MySejahtera dan perlu dilengkapkan oleh pengembara bukan warga Malaysia sebelum memasuki negara ini.“Selain pemantauan kes-kes Covid-19 dalam kalangan pengembara luar, ciri-ciri tersebut perlu dilengkapkan oleh mereka supaya Kementerian Kesihatan Malaysia berupaya membuat pemantauan rapi ke atas penyakit berjangkit lain dari luar negara seperti cacar monyet,” katanya.Sebelum ini, kerajaan menetapkan pengembara ke Malaysia termasuk warganegara dan bukan warganegara perlu mengisi pas pengembara, berfungsi memastikan pengembara melengkapkan borang deklarasi kesihatan dan selain pemberian Perintah Pengawasan dan Pemerhatian Di Rumah (HSO).


Kes harian catat hampir 3,000 jangkitan, 3 lagi terkorban

2,932 kes baru Covid-19 direkodkan hari ini menjadikan jumlah keseluruhan sebanyak 4,578,741 kes.
Sebanyak 2,292 pesakit turut dilaporkan sembuh, menjadikan jumlah keseluruhan kes sembuh sebanyak 4,512,935.
Ketika ini, 30,019 kes aktif direkodkan, dengan 28,709 atau 95.6% daripadanya sedang menjalani kuarantin kendiri.
Dalam pada itu, 30 (0.1%) kes kini berada di pusat kuarantin sementara 1,238 (4.1%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 42 kes dan 25 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61% dengan kes Covid-19 merangkumi 9.8%.
Tiga kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 35,787 orang.


Zafrul kekal sebagai menteri kewangan dalam Kabinet baru

Tengku Zafrul Aziz kekal memegang portfolio kewangan dalam barisan Kabinet Perdana Menteri Ismail Sabri Yaakob, menjadi salah seorang daripada ramai menteri pentadbiran kerajaan terdahulu yang dikekalkan jawatan mereka.Dalam pengumuman Kabinet hari ini, Ismail berkata menteri-menteri yang dilantik menganggotai pentadbirannya adalah formulasi semula berdasarkan situasi semasa negara akibat Covid-29, demi mengekalkan kestabilan dan meletakkan kepentingan serta keselamatan orang ramai.“Saya akui bahawa kita sedang berada dalam keadaan yang getir akibat pandemik Covid-19, kegawatan ekonomi dan diburukkan lagi dengan ketidakstabilan politik negara,” katanya.Selain Zafrul, empat lagi menteri kanan yang dikekalkan adalah Mohamed Azmin Ali (perdagangan antarabangsa dan industri), Hishammuddin Hussen (pertahanan), Fadillah Yusof (kerja raya) dan Radzi Jidin (pendidikan).Beberapa nama yang disebut-sebut akan turut dilantik dalam Kabinet baru dilihat tidak menyertai senarai anggota.Ia termasuk Timbalan Presiden Umno Mohamad Hasan dan bekas timbalan speaker Azalina Othman Said.Dalam pada itu, Shamsul Anuar Nasarah, yang meletakkan jawatan sebagai menteri tenaga dan sumber asli menyertai pemimpin partinya menarik sokongan terhadap bekas perdana menteri Muhyiddin Yassin tidak dilantik semula dalam Kabinet.Seorang lagi menteri Ketua Wanita Umno Noraini Ahmad yang meletak jawatan menteri pengajian tinggi kembali dilantik memegang portfolio yang sama.Menurut Ismail kabinet baru ini yang dilantik perlu bertindak pantas dan bersepadu dalam usaha membebaskan Malaysia daripada ancaman pandemik Covid-19, kegawatan ekonomi serta kekusutan politik.Beliau turut berkata Kabinet baru perlu berorientasikan hasil yang berlandaskan peka dengan keperluan semasa, bertanggungjawab dan amanah, mengembalikan semula keyakinan rakyat.“Saya berharap pelantikan Kabinet ini akan memberi keyakinan baharu untuk negara bangkit dan bersatu dalam melawan Covid-19 serta membebaskan Keluarga Malaysia daripada kesengsaraan hidup akibat pandemik ini.“Saya akan pastikan Kabinet ini menekankan budaya kerja berprestasi tinggi. Justeru, setiap kementerian perlu membuat perancangan jangka pendek dan jangka panjang serta mencapai sasaran yang ditetapkan.”


Belanjawan 2021 diluluskan dengan majoriti tipis

Bacaan ketiga Belanjawan 2021 lulus dengan undian belah bahagi menyaksikan 111 setuju, 108 tidak setuju manakala seorang tidak hadir.Ini menyaksikan kerajaan Perikatan Nasional (PN) berjaya meluluskan pembentangan semua 27 kementerian di peringkat jawatankuasa meskipun sebelum ini dikhabarkan pembangkang Pakatan Harapan (PH) akan menguji semua kementerian dalam usaha untuk menggagalkannya.Rang Undang-undang itu sudah diluluskan di peringkat dasar pada 26 November lalu menerusi undian suara majoriti, namun di peringkat jawatankuasa, beberapa kementerian terpaksa berdepan dengan undian belah bahagi.Daripada 27 kementerian itu, 18 kementerian diluluskan di peringkat jawatankuasa dengan undian suara majoriti manakala sembilan kementerian melalui undian belah bahagi.Terdahulu RUU Belanjawan 2021 peringkat jawatankuasa bagi kementerian pendidikan (KPM) dan kementerian pengajian tinggi (KPT) tidak berdepan sebarang masalah untuk diluluskan di Dewan Rakyat hari ini apabila lulus dengan undian suara.RUU itu juga diluluskan dengan mudah tanpa melalui undi belah bahagi.Peruntukan Belanjawan 2021 bagi KPM ialah RM50.35 bilion.Manakala bagi KPT pula RM14.403 bilion.Terdahulu ketika sesi perbahasan, Dr Mahathir Mohamad (Pejuang-Langkawi) mengambil keputusan untuk tidak menyokong peruntukan Belanjawan 2021 KPM kerana tidak memperuntukkan sebarang cadangan untuk kaedah pendidikan yang lebih sesuai dengan keperluan anak muda pada masa depan.“Rakyat rata-rata berpendapat bahawa dasar pelajaran atau pendidikan negara sudah tidak sesuai dengan peralihan zaman.“Benar pendidikan bertujuan membekal anak muda dengan ilmu, tetapi ilmu perlu sesuai dengan cara hidup masa depan anak muda.“Kita orang Islam memang wajib mengetahui agama Islam yang kita anuti, tetapi kita juga wajib sediakan diri untuk dunia di waktu mana kita perlu bekerja untuk membiayai kehidupan kita. Adalah penting masa untuk mempelajari agama diagih supaya masa untuk kehidupan duniawi mencukupi,” katanya di Dewan Rakyat, hari ini.


79.8% remaja lengkap divaksinasi

Sebanyak 95.2% atau 22,297,446 individu bagi populasi dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 97.6% atau 22,865,060 individu bagi populasi dewasa pula telah menerima sekurang-kurangnya satu dos vaksinasi.Sementara itu 86.9% atau 2,735,720 individu bagi kadar populasi remaja berumur 12 hingga 17 tahun telah menerima sekurang-kurangnya satu dos manakala 79.8% atau 2,512,231 individu remaja telah lengkap divaksinasi.Dalam pada itu, 43,731 dos suntikan vaksin diberikan semalam melibatkan 9,959 suntikan dos lengkap, 3,117 menerima dos pertama dan 30,655 pula mendapat suntikan dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 51,196,152.Selain itu, jumlah kumulatif dos penggalak kini sebanyak 970,364.


Dewan Rakyat lulus RUU perkasa Sabah, Sarawak dengan majoriti dua pertiga

Rang Undang-Undang (RUU) Perlembagaan (Pindaan) 2021 diluluskan selepas mendapat sokongan majoriti dua pertiga setelah bacaan kali kedua di Dewan Rakyat hari ini.Speaker Dewan Rakyat, Azhar Azizan Harun mengumumkan RUU itu menerima 199 dari 220 undi setelah selesai perbahasan di Dewan Rakyat hari ini, apabila ahli Parlimen merentasi blok politik menyokong pindaan tersebut setelah hampir enam jam berbahas.Tiada ahli Parlimen yang membangkang manakala 21 ahli Parlimen tidak hadir pada sesi hari ini.Pengundian dibuat selepas pembentangan RUU dibuat oleh Menteri di Jabatan Perdana Menteri, Wan Junaidi Tuanku Jaafar.“Kelemahan besar ialah Perjanjian Malaysia 63 (MA63) tidak dimasukkan dalam Perlembagaan itu sendiri semenjak penubuhan Malaysia. Dalam masa yang sama, kita lihat penubuhan Persekutuan Tanah Melayu pada 1948, semua perjanjian antara Negeri-Negeri Selat dimasukkan dalam Perjanjian 1948. Perjanjian 1957 pula merujuk kepada Perjanjian 1948.“Malang sekali apabila Malaysia ditubuhkan pada 1963, pindaan Perlembagaan tidak memasukkan Perjanjian Malaysia,” kata Wan Junaidi ketika sesi penggulungan RUU hari ini,” katanya.Peristiwa pengundian dengan keputusan majoriti dua pertiga ahli Parlimen bagi meminda Perlembagaan hari ini adalah kali kedua dalam sejarah Dewan Rakyat selepas pengundian RUU Undi 18 pada 2019.Antara perkara yang dipinda ialah tafsiran Persekutuan di bawah Perkara 160(2) Perlembagaan Persekutuan yang kini mengambil kira Perjanjian Persekutuan Tanah Melayu 1957, Perjanjian Malaysia 1963 dan Perjanjian Singapura.“Cadangan pindaan tafsiran ini adalah bagi memberikan definisi yang betul dan tepat mengenai istilah “Persekutuan” dalam Perlembagaan Persekutuan,” katanya.Ketika menjawab soalan Chong Chien Jen (PH-Stampin), Wan Junaidi berkata kerajaan Persekutuan bersama kerajaan Sabah dan Sarawak boleh menggunakan artikel 80 bagi menurunkan kuasa dalam isu membabitkan aspek kesihatan dan pendidikan tanpa perlu meminda Perlembagaan.Dalam pada itu, katanya walaupun terdapat tuntutan agar Sabah dan Sarawak mempunyai status sama rata dengan Persekutuan Tanah Melayu, namun katanya perkara itu tidak diperuntukkan dalam MA63 mahupun Perlembagaan Persekutuan, Akta Malaysia dan undang-undang yang berkaitan.Isu-isu membabitkan status dan hak Sabah dan Sarawak menjadi isu yang diperjuangkan kedua-dua belah blok politik. Pakatan Harapan pada tahun 2019 ingin meminda Perlembagaan untuk tujuan sama namun tidak menerima sokongan dua pertiga.“Pindaan yang dibawa pada tahun 2019 tidak dipersetujui disebabkan oleh dua sebab utama iaitu perkataan-perkataan “Pursuant to Malaysian Agreement 1963” tidak dimasukan di dalam pindaan Perkara 1(2) dan tiada pindaan kepada Perkara 160 (2) di mana tafsiran “Persekutuan” yang mengambil kira Perjanjian Malaysia 1963 dimasukkan,” katanya.


Filipina kerah tentera bantu operasi bantuan di kawasan gempa

Filipina mengerahkan angkatan tenteranya ke kawasan yang terjejas akibat gempa bumi bagi membantu usaha mencari dan menyelamat, lapor Agensi Anadolu (AA) memetik Agensi Berita Filipina pada Khamis.
Gempa bumi berukuran 7.0 pada skala Richter menggegarkan utara Filipina pada Rabu, mencetuskan kejadian tanah runtuh dan kerosakan infrastruktur.
"Sejak semalam, Batalion Infantri ke-24 (24IB) telah membantu memindahkan pesakit ke sebuah hospital di Bangued, (sementara) unit Abra membantu membersihkan jalan, menyediakan bantuan pengangkutan, serta menjalankan operasi mencari dan menyelamat di kawasan di utara Luzon," kata jurucakap tentera Kolonel Jorry Baclor.
Setakat ini sekurang-kurangnya lima orang dilaporkan terbunuh dan 114 cedera manakala 3,456 keluarga (hampir 13,000 orang) hilang tempat tinggal.
Kerajaan turut menyediakan pusat pemindahan untuk 541 keluarga setakat ini.
Menurut Institut Volkanologi dan Seismologi Filipina, lebih 800 gegaran susulan telah direkodkan di kawasan terjejas untuk tempoh 24 jam lepas.
Gempa susulan direkod berukuran antara 1.5 hingga 5 pada skala Richter.
Pihak berkuasa menasihatkan penduduk tempatan supaya mengelakkan berada dalam bangunan yang terjejas kerana gegaran susulan boleh mendatangkan bahaya.


Kawan atau tidak, peniaga kecil atau ‘maha kaya’, PM arah LHDN siasat

Perdana Menteri Anwar Ibrahim yang menegaskan cukai wajib dibayar golongan yang dikenakan cukai, mahu Lembaga Hasil Dalam Negeri (LHDN) menyiasat individu atau syarikat yang cuba mencari helah untuk mengelak daripada membayarnya.
Berucap merasmikan Sambutan Hari Hasil Ke-27 di Cyberjaya semalam, Anwar yang juga menteri kewangan berkata tindakan itu bertujuan memastikan golongan yang wajib membayar cukai pendapatan tidak culas atau terlepas daripada tuntutan undang-undang.
“Sengaja saya luahkan hal ini untuk memberikan dorongan usaha bahawa selagi saya diberi amanah memimpin kerajaan, saya mahu rakyat sama ada golongan peniaga kecil atau ‘maha kaya’ tunduk kepada hukum dan tidak terlepas daripada membayar cukai pendapatan.
Saya beri gesaan ini supaya jangan ada orang fikir sama ada kenalan saya atau tidak, penyokong saya atau tidak, cukai wajib bayar dan LHDN wajib menggeledah dan cari helah-helah (elak bayar cukai),” katanya.
Anwar berkata sekiranya usaha itu dapat dilaksanakan dengan baik, maka prestasi hasil negara akan terus meningkat malah lebih baik daripada tahun-tahun sebelumnya.
Mengimbau ketika menjawat jawatan menteri kewangan pada tahun 1990-an, Anwar berkata Jabatan Hasil Dalam Negeri ketika itu, sebelum dinaik taraf kepada LHDN berdepan kesukaran untuk mengutip cukai terutama daripada tokoh besar termasuk “VVIP” utama yang enggan membayar cukai.
"Saya kata agak aneh, negara yang merdeka berdaulat mempunyai peraturan dan hukum, boleh golongan ‘maha kaya’ enggan membayar (cukai).
Jadi saya pun keluarkan kenyataan Jabatan Hasil Dalam Negeri masa itu, bahawa saya adalah di sebelah pegawai-pegawai jabatan untuk mempastikan tanpa kecuaian orang yang wajib membayar cukai mesti laksanakan.
Saya berpuas hati walaupun saya menghadapi kesukaran kerana telah memberi amaran begitu, prestasi LHDN selepas itu jauh bertambah baik. Orang-orang yang dulunya enggan (bayar cukai) sebahagian besar mengaku kalah dan terus mematuhi peraturan," katanya.
Anwar dalam pada itu berkata LHDN perlu memantapkan peranan dan tanggungjawabnya  agar prestasi kutipan hasil negara terus meningkat.
Beliau turut mengingatkan warga LHDN agar tidak terjerumus dalam gejala rasuah demi menjaga imej lembaga itu.
Menyentuh Malaysia Madani yang digagaskannya, Anwar berkata : "Madani membawa hasil yang baik dan hasil yang baik itu dengan penjanaan pertumbuhan dan pemacuan pertumbuhan yang lebih segar tetapi nilai mesti dipertahankan."
“Apa erti kerja profesional dalam LHDN kalau tiada nilai yang kita gerakkan (dan) inilah beda Madani dari deen (agama) dan tamadun, meletakkan kita sebagai bangsa bermaruah," katanya.


Kes harian hampiri 4,000 jangkitan

3,997 kes baru Covid-19 direkodkan menjadikan jumlah keseluruhan kes sebanyak 2,754,513.Pesakit yang sembuh pula mencatat 3,984 kes hari ini menjadikan jumlah keseluruhan kes sembuh sebanyak 2,681,390.Dalam pada itu, kes yang memerlukan rawatan di unit rawatan rapi (ICU) adalah sebanyak 281 kes di mana 213 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 155 kes di mana 77 adalah kes Covid-19.


Wan Rosdy nafi dakwaan wujud kem dalam pemilihan Umno

Dakwaan wujud kem dalam kalangan calon yang menawarkan diri merebut jawatan naib presiden Umno pada pemilihan parti bulan depan cuma andaian, kata Menteri Besar Pahang Wan Rosdy Wan Ismail.
Beliau yang juga antara tujuh calon bagi merebut jawatan naib presiden berkata dakwaan wujud kem propresiden, antipresiden dan bebas dalam pencalonan bagi pertandingan kali ini juga cuma 'pandangan dua atau tiga tokoh'.
"Saya sendiri tak tahu (wujud kem berbeza)... saya ingat ini (pertandingan Naib Presiden) terbuka kepada semua dan kita semua menawarkan diri untuk berkhidmat kepada parti jika diberikan peluang dan kepercayaan.
"Saya harap saingan dan pertandingan juga berjalan secara sihat," katanya kepada pemberita selepas menghadiri Malam Anugerah Kecemerlangan sempena Ulang Tahun Kedua Majlis Bandaraya Kuantan (MBK) di Kuantan semalam.
Turut hadir Setiausaha Kerajaan Pahang Sallehuddin Ishak, Pengerusi Jawatankuasa Kerajaan Tempatan dan Perumahan, Alam Sekitar dan Teknologi Hijau negeri Johari Harun serta Datuk Bandar Kuantan Hamdan Hussin.
Selain Wan Rosdy, turut menawarkan diri bertanding bagi jawatan itu ialah dua penyandang naib presiden iaitu Ahli Parlimen Kota Tinggi Mohamed Khaled Nordin dan Ketua Umno Bahagian Padang Terap Mahdzir Khalid.
Turut menawarkan diri ialah Ahli Parlimen Titiwangsa Johari Abdul Ghani, Ahli Parlimen Simpang Renggam Hasni Mohamad, Ahli Parlimen Pengerang Azalina Othman Said dan  Ahli Majlis Kerja Tertinggi (MKT) Reezal Merican Naina Merican.
Sementara itu, mengulas mengenai majlis berkenaan, Wan Rosdy berharap kejayaan MBK memperoleh 30 anugerah di pelbagai peringkat dalam tempoh dua tahun 'bergelar' bandar raya menjadi pendorong kepada MBK, majlis perbandaran dan majlis daerah di Pahang untuk meningkatkan sistem penyampaian awam dengan lebih efektif, kolektif dan berdaya saing.
"Kita tidak boleh mudah berpuas hati atau terus dalam keadaan status quo. Sebaliknya harus menggandakan usaha, mencari idea baharu yang lebih kreatif dan inovatif, berfikiran luar kotak serta mempunyai semangat berpasukan yang tinggi untuk terus berjaya," katanya.


Azam dilantik semula kerana tugas memuaskan, kata Anwar

Perdana Menteri Anwar Ibrahim berkata perkhidmatan Azam Baki sebagai ketua pesuruhjaya Suruhanjaya Pencegahan Rasuah Malaysia (SPRM) dilanjutkan kerana beliau menjalankan tugasnya dengan memuaskan.
Bercakap dalam sidang media selepas mempengerusikan Mesyuarat Tindakan Ekonomi Negara (MTEN) di Putrajaya hari ini, Anwar berkata beliau memberikan kelonggaran sepenuhnya kepada Azam serta Peguam Negara Idrus Harun untuk menjalankan tugas mereka dengan sebaiknya.
"Setakat yang saya lihat mereka jalankan tugas dengan memuaskan. Dia (Azam) mengambil tindakan tanpa memilih puak dan parti.
"Belum pernah dalam sejarah umpamanya pejabat-pejabat menteri  juga digeledah dan dikenal pasti beberapa kompromi dan terus tindakan diambil sementara siasatan dijalankan," kata beliau ketika mengulas pelantikan semula Azam sebagai ketua pesuruhjaya SPRM.
Pada 10 Mei lepas, Ketua Setiausaha Negara Mohd Zuki Ali menerusi satu kenyataan mengumumkan pelantikan semula Azam sebagai Ketua Pesuruhjaya SPRM berkuat kuasa 12 Mei.
Mohd Zuki berkata pelantikan Azam telah diperkenankan Yang di-Pertuan Agong Sultan Abdullah Sultan Ahmad Shah selaras subseksyen 5(1) dan (2) Akta Suruhanjaya Pencegahan Rasuah Malaysia 2009 [Akta 694].
Azam dilantik sebagai Ketua Pesuruhjaya SPRM pada 9 Mac 2020 menggantikan Latheefa Beebi Koya, yang mengambil keputusan memendekkan kontrak perkhidmatannya selaras dengan Subseksyen 5(3) Akta SPRM 2009.


Bicara kes rasuah Bung Mokhtar, isteri ditangguh 26 Julai depan

Perbicaraan kes rasuah Ahli Parlimen Kinabatangan Bung Moktar Radin dan isteri, Zizie Izette A. Samad, yang dijadual didengar di Mahkamah Sesyen semalam, ditangguh ke 26 Julai, susulan pelaksanaan perintah kawalan pergerakan (PKP) 3.0.Timbalan pendakwa raya Mohd Sophian Zakaria ketika dihubungi Bernama menerusi aplikasi WhatsApp hari ini, berkata perkara tersebut dimaklumkan oleh mahkamah menerusi e-mel kepada kedua-dua pihak sebelum ini.“Mahkamah telah menetapkan tarikh baru selama lima hari bermula 26 hingga 30 Julai ini untuk sambung bicara dan saksi pendakwaan ke-19, iaitu bekas Timbalan Ketua Setiausaha Perbendaharaan Kementerian Kewangan Mohmad Isa Hussain akan menyambung keterangan apabila perbicaraan bersambung nanti,” katanya.Kes itu sebelum ini ditetapkan untuk sambung bicara selama tiga hari bermula semalam (23 Jun) di hadapan hakim Rozina Ayob, namun ditangguh berikutan PKP 3.0.Pada 3 Mei 2019, Bung Moktar, 62, mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.Bung Moktar, iaitu pengerusi bukan eksekutif Felcra pada ketika itu, dituduh menerima rasuah daripada ejen pelaburan Public Mutual Madhi Abdul Hamid, 38, menerusi isterinya Zizie Izette di Public Bank cawangan Taman Melawati antara 12.30 tengah hari dan 5 petang 12 Jun 2015.Ahli Parlimen Kinabatangan itu juga mengaku tidak bersalah menerima suapan wang tunai untuk dirinya sebanyak RM335,500 daripada seorang lagi ejen pelaburan Public Mutual Norlaili Ahmad Mokhtar, 42, di bawah nama Zizie Izette atas sebab yang sama dan di tempat sama pada 19 Jun 2015.Zizie Izette pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa sama.


Kerajaan Ukraine segerakan evakuasi penduduk dari wilayah Donbas

Proses pemindahan orang awam dari Sloviansk disegerakan bermula semalam, ketika tentera Rusia bergerak menuju ke utara bandar Ukraine bagi memperluaskan kawalan di wilayah Donbas.
Sloviansk diserang dengan pengeboman bertubi-tubi ketika tentera Rusia terus bergerak ke arah barat pada hari ke-133 pencerobohan.
"Dua puluh tahun kerja hilang sekelip mata. Tiada lagi pendapatan, tiada lagi kekayaan," kata Yevgen Oleksandrovych, 66, kepada AFP ketika meninjau tapak kedai alat ganti keretanya yang musnah akibat serangan pada Selasa.
Wartawan AFP turut melihat bedilan roket menyasarkan kawasan pasar dan jalan raya di Sloviansk, sementara anggota bomba bergelut memadam kebakaran akibat serangan tersebut.
Kira-kira satu pertiga daripada kawasan pasar itu musnah dan penduduk tempatan memeriksa harta benda yang masih ada daripada kemusnahan berkenaan.
Beberapa kawasan yang terselamat turut dilihat masih berfungsi, dengan sejumlah penduduk membeli buah-buahan dan sayur di sekeliling kawasan pasar itu.
“Saya akan jual semuanya dan duduk di rumah. Rumah kami ada ruang bawah tanah, kami akan sembunyi di sana,” kata seorang peniaga, Galuna Vasyliivna, 72.
“Apa lagi yang kami boleh buat? kami tak ada tempat lagi nak dituju, tak ada siapa mahukan kami.”
Datuk Bandar Sloviansk, Vadym Lyakh, berkata kira-kira 23,000 daripada 110,000 penduduk masih berada di Sloviansk, dan mendakwa Rusia masih gagal mengepung bandar itu.
"Sejak serangan bermula, 17 penduduk terkorban dan 67 cedera. Proses pemindahan masih berjalan. Kami membawa keluar penduduk setiap hari ke bandar Dnipro menggunakan bas.
"Bandar ini masih kukuh. Rusia dilihat tidak dapat bergerak maju ke dalam bandar ini," katanya.
Seorang tukang paip, Vitaliy berkata isteri dan anaknya dipindahkan dari Sloviansk semalam.
“Saya risau keadaan isteri, semalam mereka serang pusat bandar.
“Saya sudah hantar isteri saya keluar dari sini, saya tak aa pilihan lain: Esok saya akan sertai tentera.”
Donbas merangkumi sebahagian besar wilayah Lugansk, yang hampir berjaya ditawan sepenuhnya tentera Rusia, manakala Donetsk menjadi tumpuan serangan Moscow dan menempatkan bandar Sloviansk.
Kejatuhan bandar Lysychansk di Lugansk Ahad lalu, seminggu selepas tentera Ukraine berundur daripada bandar Severodonetsk, kini membolehkan tentera Rusia memperluaskan misinya.
Gabenor Donetsk, Pavlo Kyrylenko, berkata tentera Rusia membunuh lima orang awam dan mencederakan 21 yang lain di wilayah itu, Selasa lalu.
Gabenor Lugansk, Sergiy Gayday, pula menegaskan Rusia tidak mengawal sepenuhnya wilayah itu, dan memaklumkan pertempuran masih berlangsung di dua perkampungan.


Sime Darby bakal kendali kilang pemasangan Porsche pertama di luar Eropah

Sime Darby Bhd bekerjasama dengan Porsche AG untuk mengoperasikan kilang pemasangan pertama pengeluar kereta sport Jerman itu di luar Eropah.Syarikat itu dalam satu kenyataan hari ini, berkata kerjasama tersebut akan membolehkan Sime Darby memasang kereta sport tersebut untuk pasaran Malaysia dengan pengeluaran dijadualkan bermula pada 2022.Ketua Pegawai Eksekutif Kumpulan Jeffri Salim Davidson berkata, kerjasama dengan Porsche itu menandakan kematangan dalam hubungannya dengan jenama tersebut.“Kepercayaan yang diberikan untuk memasang salah satu daripada jenama kereta sport paling dikagumi di dunia ini membuktikan tenaga kerja cekap dan berkemahiran tinggi yang kami miliki di Sime Darby dan keupayaan kami untuk memberikan nilai yang bermakna kepada rakan kami,” kata beliau.Beliau berkata setiap kereta Porsche yang dipasang oleh Sime Darby akan melalui standard dan proses yang sama ketat dengan rakan sejawatnya di Eropah.“Kami akan meneruskan libat urus yang rapat dengan Porsche AG bagi memastikan kami memenuhi standard Porsche bagi setiap langkah yang diambil,” katanya.Sementara itu, Ahli Lembaga Eksekutif Porsche bagi Jualan Dan Pemasaran Detlev von Platen berkata Malaysia dan seluruh Asean adalah rantau yang berpotensi besar dan syarikat kereta itu menantikan model pemasangan tempatan pertama yang akan menemui pelanggannya di Malaysia tahun depan.“Ketika Porsche bergerak ke era mobilisasi baru, Malaysia dan rantau Asean menjadi bertambah penting. Langkah ini sekarang adalah sebahagian daripada inisiatif jangka panjang untuk bergeraka seiring dengan permintaan pelanggan dan pasaran yang berkembang dengan pesat, ”tambahnya.


Kerajaan, PH akan sokong pindaaan RUU anti lompat parti

Kerajaan dan pembangkang Pakatan Harapan (PH) hari ini sepakat untuk menyokong pindaan Perlembagaan Persekutuan bagi meluluskan undang-undang berkaitan lompat parti, susulan pengumuman rang undang-undang (RUU) berhubung isu itu tidak akan dibentangkan pada 11 April ini.Pengerusi bersama jawatankuasa itu Wan Junaidi Tuanku Jaafar dan Saifuddin Nasution Ismail berkata kedua-dua pihak bersetuju untuk memberi sokongan kepada pindaan Perlembagaan Persekutuan melibatkan penggubalan punca kuasa (enabling clause) di bawah Perkara 10 bagi memberi kuasa untuk penggubalan akta baru berkaitan larangan ahli Parlimen bertukar parti.“Draf awal akta tersebut akan diedarkan untuk penelitian ahli Jawatankuasa Pemandu Tranformasi dan Kestabilan Politik sebelum sidang khas Parlimen pada 11 April 2022,” kata kenyataan yang ditandatangani secara bersama itu.Mereka berkata, sidang khas bagi membentang, membahas dan meluluskan RUU tersebut akan diumumkan Perdana Menteri Ismail Sabri Yaakob dalam masa terdekat sementara sidang khas pada 11 dan 12 April akan diadakan bagi membentangkan RUU Perlembagaan (Pindaan) (No.3) 2022.Pertemuan jawatankuasa pemandu yang ditubuhkan berdasarkan MoU persefahaman kerajaan dan PH adalah berikutan pengumuman Wan Junaidi yang juga menteri undang-undang bahawa RUU anti lompat parti tidak akan dibentangkan pada sesi khas Parlimen Isnin ini.Menurut Wan Junaidi ia diputuskan supaya kajian dapat dibuat berkaitan takrif “lompat parti”.Dua hari lalu, PH memberikan jaminan bahawa 90 ahli Parlimennya akan menyokong RUU pindaan Perlembagaan bagi menghalang ahli politik melompat parti.Bagi meluluskan RUU tersebut, kerajaan perlu mengumpulkan 57 atau lebih sokongan ahli Parlimen bagi membentuk majoriti di Dewan Rakyat.


Jangan hanya sokong mahkamah ketika keputusan berpihak kepada kita

Pelbagai reaksi daripada pelbagai pihak berkenaan hukuman yang diterima oleh Malaysiakini akibat komen pembacanya.Tidak dinafikan bahawa keputusan mahkamah yang pertama seumpamanya di Malaysia itu mengundang reaksi pelbagai, ada yang menyokong dan ada yang tidak bersetuju dengannya.“The High Courts are already acquitting criminals without any trial. The country has gone to the dogs;”“Hey Chief Justice Tengku Maimun Tuan Mat – Berapa JUTA sudah sapu – 46 kes corruption – satu kali Hapus!!! Tak Malu dan Tak Takut Allah Ke? Neraka Macam Mana? Tak Takut Jugak? Lagi – Bayar balik sedikit wang sapu – lepas jugak. APA JUSTICE ini??? Penipu Rakyat ke? Sama sama sapu wang Rakyat ke???”Ini antara komen-komen yang dipetik oleh Peguam Negara Idrus Harun dalam permohonan menghina mahkamah ke atas Malaysiakini.Komen-komen ini disiarkan di dalam portal berita Malaysiakini pada 9 Jun 2020.Agak malang apabila ketua hakim negara diheret ke kancah fitnah paling besar sedangkan beliau tidak langsung mempunyai peranan dalam pertuduhan atau penarikan balik pertuduhan yang diputuskan oleh peguam negara.Soal wajar atau tidak wajar, biarlah rakyat dengan pandangan mereka sendiri.Namun, ini adalah undang-undang tertinggi yang telah diputuskan oleh Mahkamah Persekutuan dan perlu dihormati oleh semua pihak.Janganlah apabila sesuatu penghakiman itu tidak mengikut selera kita, kita kata mahkamah tidak adil.Apabila penghakiman itu menepati kehendak kita, kita kata mahkamah itu adil.Bagaimanapun apa yang menarik untuk dinilai daripada penghakiman Mahkamah Persekutuan dalam kes Malaysiakini semalam adalah Mahkamah Persekutuan membezakan antara media sosial dan portal berita dari sudut pengawalan penerbitannya.Mahkamah dalam kenyataan ringkas semalam menyatakan;“[19] In Re: Prashant Bushan & Anor, Suo Motu Contempt Petition (Crl) No. 1 of 2020, a lawyer was found guilty of contempt for tweeting contemptuous remarks but not the Twitter account. The Twitter account was found not guilty because the nature of Twitter account is that there is no control whatsoever on what is posted. We do not agree that Malaysiakini is similar to Twitter Account. Malaysiakini has full control on what is publishable and what is not.”Kunci utama dalam kes Malaysiakini adalah kawalan terhadap penerbitan komen pembaca.Perlu juga diberi perhatian bahawa peguam negara tidak merujuk kepada komen yang dibuat di media sosial seperti Facebook/Twitter Malaysiakini, tetapi khusus kepada komen yang dihantar ke laman sesawang portal mereka sahaja iaitu di www.malaysiakini.com yang mana mereka mempunyai kawalan terhadapnya.Mahkamah seterusnya menyatakan;“In other words, the First Respondent designs and controls its online platform in the way it chooses. It has full control of what is publishable and what is not. In doing so it must carry with it, the risks that follow from allowing the way its platform operates. Malaysiakini cannot be heard to say that its filter system failed to filter offensive comments, when in fact it deliberately chooses to only filter foul language but not offensive substance. Though we remained perplexed how these comments even passed its filter looking at the language of the impugned comments.”Sekiranya anda mempunyai kawalan terhadap sesuatu, anda bertanggungjawab terhadap sesuatu itu. Apa yang perlu dilakukan oleh portal media selepas ini adalah untuk memastikan komen ditapis terlebih dahulu (enable comment moderation) sebelum ia dapat dipaparkan di dalam web portal mereka.Ini bukan sahaja terpakai kepada portal berita, tetapi semua platform media seperti laman sesawang dan blog peribadi yang dikendalikan dan dikawal penerbitan kandungannya itu.Saya fikir keputusan ini harus dijadikan pengajaran buat semua pihak, akan kebertanggungjawaban kita sebagai pengguna media mahupun pemain media.Kemampuan Malaysiakini meraih derma untuk membayar denda tersebut dalam tempoh kurang dari lima jam juga menunjukkan bahawa kebebasan media masih belum mati di Malaysia.Badan Kehakiman bukan kalis kritikan, ia masih boleh dikritik. Tetapi bukan dihina. Ini juga pernah dinyatakan sendiri oleh mantan ketua hakim negara, Arifin Zakaria pada 9 Julai 2012.“Memberi pandangan ini adalah bagus dan ini boleh membantu kita ‘develop’ undang-undang kita. Anda juga boleh menulis tetapi jangan sampai menghina mahkamah umpamanya.”“Saya minta kritik yang betul dan bukannya secara emosi. Jangan kata oh kita ini bodoh, ‘stupid judgement’. Bagi tahu mana stupid…Saya sebagai judge tidak boleh mempertahankan diri kerana saya hanya boleh bercakap melalui penghakiman sahaja. Saya tidak boleh menjawab atau berdebat,”Mantan ketua hakim negara Md Raus Sharif juga pernah mengucapkan yang sama pada 13 Januari 2018,“Saya sedar bahawa hakim tidak terkecuali daripada melakukan kesilapan dan harus terbuka kepada kritikan. Namun, kritikan yang keras dan tidak berasas mengancam asas kedaulatan undang-undang dan melemahkan badan kehakiman dalam melaksanakan tanggungjawabnya di bawah perlembagaan,”Kritikan perlu dibezakan dari fitnah tidak berasas yang mampu melemahkan badan kehakiman sekaligus meruntuhkan persepsi keyakinan rakyat terhadap kemampuannya untuk mengadili.Sekiranya barah ini tidak dihentikan dengan segera, negara akan musnah akibat fitnah terhadap badan kehakiman jika rakyat mahu ikut selera mereka dalam setiap keputusan yang mahkamah adili.Mohamad Siddiq Azani merupakan pengerusi Biro Undang-Undang Armada Bersatu Malaysia.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.